
/"Nosaukums A"/
pilnvarotajam pārstāvim
/pers. A/
E‑pasts: /elektroniskā pasta adrese/

Maksātnespējas procesa administratoram
/Administrators/
[bookmark: _Hlk185364843]Paziņošanai e‑adresē

Par  /"Nosaukums A"/ sūdzību un tās papildinājumiem par maksātnespējas procesa administratora /Administrators/ rīcību /SIA "Nosaukums B"/ maksātnespējas procesā

[bookmark: _Hlk124745969][bookmark: _Hlk216959681]Maksātnespējas kontroles dienestā 2026. gada 25. martā saņemta /"Nosaukums A"/ (turpmāk – 1. Kreditors) 2026. gada 25. marta sūdzība (turpmāk – Sūdzība) par maksātnespējas procesa administratora (turpmāk – administrators) /Administrators/, /amata apliecības numurs/, (turpmāk – Administrators) rīcību /SIA "Nosaukums B"/, /reģistrācijas numurs/, (turpmāk – Parādnieks) maksātnespējas procesā. Savukārt 2026. gada 13. aprīlī saņemti Sūdzības 2026. gada 13. aprīļa papildinājumi.
Izskatot Maksātnespējas kontroles dienesta rīcībā esošo informāciju par Parādnieka maksātnespējas procesa gaitu, konstatēts turpmāk minētais.
[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un par Parādnieka maksātnespējas administratoru iecelts Administrators.
[2] Sūdzībā norādīts turpmākais.
Parādnieka maksātnespējas procesā ir atzīti un kreditoru prasījumu reģistrā ir iekļauti divu nodrošināto kreditoru prasījumi: 
1) nodrošinātā kreditora – 1. Kreditora, prasījums kopumā 540 300 euro, no kā galvenais prasījums ir 360 200 euro un blakus prasījums ir 180 100 euro;
2) nodrošinātā kreditora – /SIA "Nosaukums C"/, /reģistrācijas numurs/, (turpmāk – 2. Kreditors) prasījums kopumā 272 22,24 euro, kas sastāv no galvenā prasījuma. Abu nodrošināto kreditoru prasījumi ir nodrošināti ar komercķīlām uz Parādnieka mantu.
[2.1] 1. Kreditors ar Sūdzību vēršas Maksātnespējas kontroles dienestā, jo Parādnieka maksātnespējas procesā:
1) tiek veiktas ārēji neizprotamas darbības;
2) zināmos jautājumos tiek pielaista neizprotama bezdarbība;
3) apzināti netiek ievēroti normatīvie akti.
Minētais kopumā rada bažas, ka līdz šim ir tikusi plānota un, iespējams, joprojām tiek plānota kreditoru kopumam neizdevīga Parādnieka ieķīlātās mantas atsavināšanas procedūra, to pielāgojot kādai maksātnespējas procesā ieinteresētai personai. Proti, lai tā varētu iegūt faktisku kontroli pār trim vērtīgām koģenerācijas stacijām, kas šobrīd izkārtotas šādā aktīvu struktūrā: 
1. Parādniekam pieder /SIA "Nosaukums D"/, /reģistrācijas numurs/, (turpmāk – 1. Tīkli). Savukārt 1. Tīkliem pieder koģenerācijas stacija /adrese/, /kadastra numurs/, (turpmāk – 1. Stacija). Iegādes vērtība 1 543 957 euro.
2. Parādniekam pieder /SIA "Nosaukums E"/, /reģistrācijas numurs/, (turpmāk – 2. Tīkli). Savukārt 2. Tīkliem pieder koģenerācijas stacija /adrese/, /kadastra numurs/, (turpmāk – 2. Stacija). Iegādes vērtība 1 530 178 euro.
3. Parādniekam pieder /SIA "Nosaukums F"/, /reģistrācijas numurs/, (turpmāk – 3. Tīkli). Savukārt 3. Tīkliem pieder koģenerācijas stacija /adrese/, /kadastra numurs/, (turpmāk – 3. Stacija). Iegādes vērtība 1 532 951 euro.
Turpmāk 1. Tīkli, 2. Tīkli un 3. Tīkli kopā saukti – Tīkli, savukārt 1. Stacija, 2. Stacija, 3. Stacija (turpmāk kopā – Stacijas).
Uz 1. Kreditora saistībā ar iepriekš minēto izteiktajiem lūgumiem un ierosinājumiem Administrators nav reaģējis un nav sniedzis skaidrojumu ārēji neizprotamajām darbībām, pielaistajai bezdarbībai, kā arī risinājumiem, kas acīmredzami neatbilst normatīvo aktu prasībām. Tādēļ 1. Kreditors ar Sūdzību lūdz Maksātnespējas kontroles dienestu izvērtēt Administratora rīcību un uzdot novērst konstatētos pārkāpumus, kā arī kopumā īstenot uzraudzību pār Administratora darbību Parādnieka maksātnespējas procesā.
[2.2] Sūdzībā izklāstīti faktiskie apstākļi.
Administrators 2025. gada 13. oktobrī sagatavoja Parādnieka mantas pārdošanas plānu (turpmāk – Sākotnējais plāns), kurā uzskaitīta Parādnieka ieķīlātā manta, tostarp Tīklu kapitāla daļas, kā arī Parādnieka prasījuma tiesības pret Tīkliem kopumā 295 248 euro. Turpmāk Parādnieka manta saistībā ar Tīkliem kopā saukta – Ieķīlātā manta. Sākotnējā plānā tika izteikts pieņēmums, ka Ieķīlātās mantas vērtība ir 1 euro. Tāpat norādīts, ka to ir plānots atsavināt kā lietu kopību bez izsoles.
Pēc Sākotnējā plāna nosūtīšanas Administrators vērsās pie 1. Kreditora pārstāvja telefoniski ar aicinājumu dzēst 1. Kreditoram par labu nodibinātās komercķīlas uz Parādnieka mantu. 1. Kreditora pārstāvis lūdza Administratoru šādu telefonsarunā izteikto aicinājumu noformēt rakstveidā. Administrators secīgi nosūtīja 2025. gada 26. novembra vēstuli, kurā norādīts: [..] lai īstenotu Sabiedrībai piederošās mantas atsavināšanu, ir nepieciešama komercķīlu dzēšana, tādējādi, ievērojot visu augstāk norādīto, Administrators lūdz dzēst komercķīlas, kas nodrošina prasījumus, kas izriet no starp Sabiedrību un /Nosaukums A/,/ reģ. numurs/ [..] noslēgtajiem līgumiem, kur komercķīlas devējs ir Sabiedrība.
1. Kreditors 2025. gada 19. decembrī nosūtīja atbildes vēstuli, kurā norādīja, ka nepiekrīt priekšlaicīgai komercķīlu dzēšanai, jo šādā gadījumā 1. Kreditors priekšlaicīgi (vēl pirms Ieķīlātās mantas pārdošanas) zaudētu nodrošinātā kreditora statusu un līdz ar to iespēju saņemt savu prasījumu apmierinājumu. Vienlaikus 1. Kreditors uzsvēra, ka Ieķīlātās mantas pārdošanas procesam ir jānorit atbilstoši normatīvajiem aktiem un vispārpieņemtajai labajai praksei. 
Uz šādu 1. Kreditora vēstuli netika saņemta nekāda tālāka atbilde pēc būtības. Administrators tā arī nesniedza skaidrojumu tam, kādēļ viņš vispār aicināja 1. Kreditoru priekšlaicīgi dzēst komercķīlas, kā arī nenorādīja ne uz kādām faktiskām problēmām, kādēļ Ieķīlātās mantas pārdošana bez izsoles kreditoru kopuma interesēm atbilstošā procesā nebūtu iespējama.
Administrators 2026. gada 2. februārī nosūtīja 1. Kreditoram vēstuli, kurā pauda nodomu grozīt Sākotnējo plānu un Ieķīlāto mantu pārdot izsolē. Vēstulē Administrators aicināja nodrošinātos kreditorus finansēt Ieķīlātās mantas novērtējumu, norādot, ka gadījumā, ja finansējuma piedāvājums netiks iesniegts, Ieķīlātās mantas novērtējums tiks noteikts pēc Administratora ieskatiem, izlīdzsvarojot maksātnespējas likuma 6. pantā noteiktos procesa efektivitātes un saistību izpildes principus.
1. Kreditors 2026. gada 11. februārī nosūtīja atbildes vēstuli, kurā atgādināja, ka kreditori jau ir saskaņojuši Ieķīlātās mantas pārdošanas veidu (bez izsoles) un šobrīd nav pamata to pārgrozīt. Tāpat vēstulē norādīts, ka Ieķīlāto mantu var novērtēt Administrators, ievērojot likuma prasības, vēršot uzmanību uz to, ka novērtējumam jābūt balstītam uz datiem par Ieķīlātās mantas pašreizējo stāvokli un šim nolūkam ir nepieciešams iegūt aktuālo informāciju un dokumentus. Arī uz šādu 1. Kreditora vēstuli nesekoja nekāda Administratora atbilde pēc būtības.
Administrators 2026. gada 9. martā nosūtīja Parādnieka mantas pārdošanas plāna precizēto redakciju (turpmāk – Precizētais plāns), kurā netika ņemti vērā 1. Kreditora iepriekš jau paustie iebildumi un priekšlikumi, tostarp:
1) tika pārgrozīts sākotnēji jau saskaņotais Ieķīlātās mantas pārdošanas veids (bez izsoles), norādot, ka to plānots pārdot izsolē; 
2) netika iegūta aktuālā informācija par Ieķīlātās mantas stāvokli, novērtējumā turpinot balstīties uz novecojušiem datiem, turklāt piemērojot neizskaidrojamu vērtības samazinājumu 90% apmērā;
3) tika norādīta likuma prasībām acīmredzami neatbilstoša Ieķīlātās mantas izsoles sākumcena.
1. Kreditors 2026. gada 20. martā nosūtīja Administratoram iebildumus par Precizēto plānu, pamatojot tā neatbilstību normatīvo aktu prasībām un lūdzot veikt atbilstošus plāna precizējumus. 
Tā kā Administrators līdz Sūdzības sagatavošanas brīdim nav ņēmis vērā 1. Kreditora pamatotos iebildumus un priekšlikumus, kas izvērsti norādīti arī 2026. gada 20. marta vēstulē, ir paredzams, ka arī šie iebildumi netiks ņemti vērā un Administrators uzsāks īstenot Precizēto plānu, kas neatbilst normatīvo aktu prasībām, vai arī turpinās veikt neizprotamas izmaiņas mantas atsavināšanas procedūrā.
[2.3] Sūdzības pamatojumā, kas izklāstīts divās daļās, 1. Kreditors vienā Sūdzības daļā ietver apsvērumus, kas pamato to, ka Administrators ir pieļāvis pārkāpumus Precizētā plāna sagatavošanā. Tas 1. Kreditora ieskatā Sūdzības sagatavošanas brīdī ir aktuālais jautājums, no kā ir atkarīga Parādnieka maksātnespējas procesa likumīga un efektīva norise. Līdz ar to 1. Kreditors piesaka Maksātnespējas kontroles dienestam lūgumu uzlikt Administratoram pienākumu novērst konstatētos pārkāpumus. 
Savukārt Sūdzības otrā daļā 1. Kreditors pamato, kādēļ Parādnieka maksātnespējas procesā kopumā ir nepieciešams īstenot Maksātnespējas kontroles dienesta veiktu uzraudzību.
[2.4] Par Administratora pieļautajiem pārkāpumiem Sūdzībā norādīts turpmākais.
Maksātnespējas kontroles dienests izskata sūdzības par administratora rīcību un tam ir tiesības pārkāpuma konstatēšanas gadījumā uzlikt administratoram tiesisku pienākumu novērst pārkāpumus.[footnoteRef:1] 1. Kreditora ieskatā Administrators ir pieļāvis turpmāk minētos pārkāpumus, apdraudot Parādnieka maksātnespējas procesa likumīgu un efektīvu norisi, un šādi pārkāpumi ir jānovērš. [1:  Maksātnespējas likuma 174.1 panta 2. punkts, 174.2 panta pirmās daļas 7. punkts un 175. panta pirmās daļas 2. punkts.] 

[2.4.1] Par Ieķīlātās mantas pārdošanas veida nepamatotu grozīšanu Sūdzībā norādīts turpmākais.
Parādnieka Sākotnējā plāna 6. punktā norādīts, ka Ieķīlāto mantu plānots pārdot bez izsoles. Savukārt Precizētā plāna 6. punktā norādīts, ka minētā manta tiks pārdota izsolē.
1. Kreditora ieskatā, pirmkārt, šāds pārgrozījums neatbilst Maksātnespējas likuma 116. panta otrajai daļai[footnoteRef:2], kā arī 113. panta pirmās daļas 7. punktam[footnoteRef:3]. [2:  Par ieķīlātās mantas pārdošanas veidu administrators vienojas ar nodrošināto kreditoru.]  [3:  Mantas pārdošanas plānā norāda ar nodrošināto kreditoru saskaņoto ieķīlātās parādnieka mantas pārdošanas veidu (ar izsoli vai bez tās).] 

Sākotnējā plānā norādīts, ka Ieķīlātā manta tiks pārdota bez izsoles, ko 1. Kreditors arī saskaņoja un kopumā atbalsta. Tas nepārprotami uzsvērts arī 1. Kreditora 2025. gada 19. decembra un 2026. gada 11. februāra vēstulēs. Ņemot vērā minēto, pārgrozījumi mantas pārdošanas veidā, kas nemaz nav saskaņoti ar 1. Kreditoru kā nodrošināto kreditoru acīmredzami neatbilst iepriekš minētajām likuma normu prasībām.
Otrkārt, minētais neatbilst arī Maksātnespējas likuma 111. panta otrajai daļai[footnoteRef:4] un 116. panta otrās daļas pēdējam teikumam[footnoteRef:5], jo Administrators nemaz nav pamatojis kreditoru ieguvumu no Ieķīlātās mantas pārdošanas veida grozīšanas un tās pārdošanas izsolē. [4:  Parādnieka mantas pārdošana notiek par iespējami augstāko cenu, lai nodrošinātu kreditoru prasījumu segšanu.]  [5:  Administrators gādā par to, lai ieķīlātā manta tiktu pārdota par iespējami augstāku cenu.] 

Mantu, pārdodot izsoles ceļā, pirmā izsole tiek rīkota ar augšupejošu soli, bet, ja tā nav sekmīga, tiek rīkota otrā izsole ar lejupejošu soli. Minētais rada risku, ka manta var tikt atsavināta ievērojami zem tās piespiedu pārdošanas vērtības. Izsoles rezultāts un līdz ar to kreditoru mantiskais ieguvums no tā nav prognozējams. To atzīst arī Administrators, Precizētā plāna 7. punktā norādot: Ienākumu apmērs no ieķīlātās Parādnieka mantas pārdošanas ir atkarīga no izsoles gaitas. Turklāt, ja izsoles rezultāts izrādās kreditoru interesēm neatbilstošs, to nevar ietekmēt.
Arī, pārdodot ieķīlāto mantu bez izsoles, pastāv zināma neskaidrība, vai mantu izdosies pārdot šādā ceļā un par kādu cenu. Tomēr, atšķirībā no izsoles, šādā pārdošanas procesā pastāv iespēja noteikt pārdošanas nosacījumus un izvērtēt to, vai saņemtie cenu piedāvājumi ir atbilstoši kreditoru interesēm un ir pieņemami. Tādējādi risks, ka manta varētu tikt atsavināta par neadekvāti zemu cenu, ir kontrolējams un novēršams. 
1. Kreditors jau 2025. gada 19. decembra vēstulē vērsa Administratora uzmanību uz to, ka šāds riska kontroles mehānisms praksē tiek iekļauts arī citos līdzīgos sludinājumos. Līdz ar to šāda risku kontrole ir vispārpieņemta un atbalstāma prakse, kuras mērķis ir novērst mantas pārdošanu par kreditoru interesēm neatbilstošu un neadekvāti zemu cenu, kā tas savukārt var būt izsoles gadījumā. Tādēļ arī 1. Kreditors jau kopš pirmsākumiem atbalsta mantas pārdošanu bez izsoles kā primāro mantas atsavināšanas veidu.
Treškārt, pārgrozījums neatbilst arī Maksātnespējas likuma 113. panta septītajā daļā noteiktajam plāna precizēšanas tiesiskajam pamatam.[footnoteRef:6] Maksātnespējas kontroles dienests ir skaidrojis, ka administrators ir tiesīgs precizēt mantas pārdošanas plānu, ja tā rīcībā nonāk informācija vai jaunatklāti apstākļi, kas liecina, ka kreditoru saskaņotā mantas pārdošanas plāna izpilde ir neiespējama, un šādā gadījumā administratoram ir jāsniedz argumentēta informācija par plāna precizēšanas iemesliem.[footnoteRef:7] [6:  Ja nav iespējama parādnieka mantas pārdošanas plāna izpilde, administrators nekavējoties informē par to kreditorus, nosūtot precizēto parādnieka mantas pārdošanas plānu.]  [7:  Maksātnespējas kontroles dienesta skaidrojumi un atziņas (2020.12. - 2021.06.) 49. lpp.] 

Precizētajā plānā nav norādīti apstākļi, kas liecinātu par to, ka mantas pārdošana iepriekš jau saskaņotajā veidā (bez izsoles) būtu neiespējama un vispār būtu radusies faktiska vajadzība un tiesisks pamats veikt šādus plāna precizējumus.
[2.4.2] Par Administratora bezdarbību, neiegūstot Ieķīlātās mantas novērtēšanai nepieciešamo informāciju, Sūdzībā norādīts turpmākais.
Precizētā plāna 5. punktā norādīts, ka Parādniekam piederošās kapitāla daļas Tīklos un Parādnieka prasījuma tiesības pret Tīkliem esot novērtējamas 460 700 euro. Pie šādas vērtības Administrators ir nonācis, par bāzi izmantojot Tīkliem piederošo Staciju 2014. gada iegādes vērtību 4 607 086,09 euro, kam piemērots vērtības samazinājums 90% apmērā. 1. Kreditora ieskatā Administrators šajā ziņā ir pieļāvis neattaisnojamu bezdarbību.
1. Kreditors, atsaucoties uz Maksātnespējas likuma 113. panta pirmās daļas 6. punktu[footnoteRef:8], norāda, ka, lai gan likumā nav ietvertas konkrētas vadlīnijas mantas novērtēšanai, ir skaidrs, ka administratoram ir jānosaka mantas pašreizējā vērtība, turklāt novērtējumam ir jābūt pamatotam. Tas izriet, minēto normu novērtējot kopsakarā ar Maksātnespējas likuma 26. panta otro daļu[footnoteRef:9] un 27. panta pirmo daļu[footnoteRef:10]. Proti, administratoram ir gan tiesības, gan arī pienākums veikt nepieciešamās darbības parādnieka mantas vērtības noskaidrošanai.  [8:  Mantas pārdošanas plānā iekļauj ziņas par ieķīlātās mantas novērtējumu.]  [9:  Administratoram ir pienākums nodrošināt efektīvu un likumīgu maksātnespējas procesa norisi un mērķu sasniegšanu.]  [10:  Administratoram ir tiesības pieprasīt visu informāciju un dokumentus, kas nepieciešami maksātnespējas procesa norisei.] 

Arī Maksātnespējas kontroles dienests ir atzinis, ka administratoram, nodrošinot efektīvu un likumīgu maksātnespējas procesa norisi un mērķu sasniegšanu, jāizmanto savas profesionālās zināšanas un jāizvērtē mantas faktiskais stāvoklis.[footnoteRef:11] [11:  Maksātnespējas kontroles dienesta skaidrojumi un atziņas (2018.07. - 2018.11.) 110. lpp.] 

Pirms vēl tika sagatavots Precizētais plāns 1. Kreditors 2026. gada 11. februāra vēstulē lūdza Administratoru iegūt informāciju par Tīklu pašreizējo mantisko stāvokli, tai skaitā detalizētos finanšu pārskatus, bilanci, peļņas vai zaudējumu pārskatu un naudas plūsmas pārskatu uz 2025. gada 31. decembri vai vēlāku datumu. Kā secināms, Administrators šādas tiesības līdz Sūdzības sagatavošanas brīdim nav izlietojis. Tāpat kā Sākotnējais plāns, arī Precizētais plāns joprojām satur atsauces uz novecojušiem 2024. gada (un pat vēl senākiem) datiem, kas nesniedz patiesu priekšstatu par Tīklu pašreizējo mantisko stāvokli un līdz ar to par Ieķīlātās mantas pašreizējo vērtību.
Administrators arī nav paskaidrojis, kādēļ šādas informācijas iegūšana nebūtu iespējama. Parādnieka bijušais valdes loceklis /pers. B/ (turpmāk – Parādnieka pārstāvis), kurš vienlaikus ir visu trīs Tīklu valdes loceklis, kopumā ir atvērts sadarbībai un līdz šim ir sniedzis Administratora pieprasīto informāciju. Nebūtu arī pamata uzskatīt, ka Parādnieka pārstāvja rīcībā nebūtu pieejamas ziņas par Tīklu pašreizējo mantisko stāvokli, ņemot vērā Grāmatvedības likuma 6. pantā ietvertās vispārīgās grāmatvedības kārtošanas prasības.
Tāpat 1. Kreditoram nav izprotams, kādēļ apstākļos, kad Tīkliem piederošo Staciju bilances vērtība nesniedz patiesu priekšstatu par to pašreizējo vērtību[footnoteRef:12], Administrators nav pacenties izprasīt no Tīkliem visus sertificētu vērtētāju veiktos Staciju novērtējumus (ja tādi līdz šim ir tikuši gatavoti jebkādiem nolūkiem), lai vismaz šādā ceļā varētu noskaidrot to faktisko vērtību. [12:  Precizētajā plānā norādīts, ka šī vērtība grāmatvedībā esot amortizējusies līdz nullei.] 

Ņemot vērā minēto, Administrators nav nodrošinājis likumīgu un efektīvu maksātnespējas procesa norisi un ir pieļāvis neattaisnojamu bezdarbību Maksātnespējas likuma 113. panta pirmās daļas 6. punktā norādītā pienākuma izpildē.
[2.4.3] Par nepamatota samazinājuma piemērošanu Ieķīlātās mantas novērtējumā Sūdzībā norādīts turpmākais.
1. Kreditors atkārtoti norāda (skatīt arī šā lēmuma 2.4.2. punktu), ka Precizētā plāna 5. punktā Ieķīlātās mantas novērtējumā par bāzi izmantota Tīkliem piederošo Staciju 2014. gada iegādes vērtība 4 607 086,09 euro, kam piemērots vērtības samazinājums 90% apmērā. 
Pat, ja pieņem, ka Ieķīlātās mantas novērtēšanā par aprēķina bāzi būtu izmantojama teju 11 gadus sena koģenerācijas staciju iegādes vērtība citu aktuālāku un ticamu datu trūkuma dēļ, Administrators bez pietiekama pamatojuma bāzes vērtībai ir piemērojis samazinājumu 90% apmērā. Šajā ziņā Administrators atsaucies uz diviem vispārīgiem apsvērumiem:
1) koģenerācijas staciju vecums;
2) Tīklu kopējās saistības. 
Tomēr minētais 1. Kreditora ieskatā nekādā mērā nepamato izvēlēto samazinājumu tieši 90% apmērā.
Kā zināms, nekustamo īpašumu vērtības noteikšanā ņem vērā virkni apsvērumu, tai skaitā, veiktos uzlabojumus, funkcionalitāti, naudas plūsmas prognozes no īpašuma izmantošanas u. c. apstākļus. Koģenerācijas staciju vecums pats par sevi nav un nevar būt faktors, kas dotu pamatu piemērot 90% vērtības samazinājumu funkcionējošiem un peļņas gūšanai noderīgiem komercīpašuma objektiem.
Lai gan Precizētajā plānā ir iekļauta vispārīga atsauce uz Tīklu kopējām saistībām, tomēr tādas faktiski nav atklātas. Plānā ir atsauce uz Tīklu saistībām 2024. gada 31. decembrī, kas uz Sūdzības sagatavošanas brīdi, visticamāk, vairs nav aktuālas. Turklāt, lai gan Tīklu manta ir ieķīlāta, plānā nav norādīts, kāds ir atlikušais saistību apmērs, kuru izpildes nodrošināšanai ķīlas arī kalpo[footnoteRef:13]. Arī minētā apsvēruma dēļ 90% samazinājums ir piemērots bez pienācīga pamatojuma. [13:  Skatīt Civillikuma 1285. pantu, kurā ir noteikts, ka ķīlas tiesība nevar pārsniegt to prasījumu, par kuru tā atbild.] 

Ņemot vērā minēto, Administrators arī šajā aspektā nav nodrošinājis likumīgu un efektīvu maksātnespējas procesa norisi un Maksātnespējas likuma 113. panta pirmās daļas 6. punktā norādītā pienākuma izpildi.
[2.4.4] Par likumam neatbilstošas izsoles sākumcenas noteikšana Sūdzībā norādīts turpmākais.
Ar Precizētā plāna 5. punktu Administrators vienlaikus ir noteicis, ka Ieķīlātās mantas izsoles sākumcena būs 460 700 euro, klaji pārkāpjot turpmāk minētās tiesību normas.
Ja ieķīlātā manta tiek pārdota izsolē, izsoles norit Civilprocesa likumā noteiktajā kārtībā, ievērojot Maksātnespējas likuma 115. panta noteikumus. Civilprocesa likumā noteiktās tiesu izpildītāja darbības saistībā ar parādnieka mantas izsoli veic administrators.[footnoteRef:14] [14:  Maksātnespējas likuma 116. panta otrā daļa.] 

Kustamās mantas izsole tiek uzsākta no tiesu izpildītāja novērtējuma.[footnoteRef:15] Pamatkapitāla daļu vai akciju vai paju piespiedu pārdošanas vērtību nosaka tiesu izpildītājs, bet ne zemāku par pamatkapitāla daļas vai akcijas vai pajas nominālvērtību.[footnoteRef:16] Savukārt bezķermeniskas lietas novērtē tiesu izpildītājs, nosakot to piespiedu pārdošanas vērtību pēc šai apvidū esošajām cenām.[footnoteRef:17]  [15:  Civilprocesa likuma 584. panta ceturtā daļa.]  [16:  Civilprocesa likuma 580.4 panta otrā daļa.]  [17:  Civilprocesa likuma 580.3 panta ceturtā daļa.] 

Civilprocesa likuma normas neparedz ne tiesu izpildītāja, ne arī administratora, kurš pilda tiesu izpildītāja funkcijas, tiesības patvaļīgi un būtiski samazināt izsoles sākumcenu pretēji likumā ietvertajiem kustamas mantas novērtēšanas priekšrakstiem. Piemēram, atsaucoties uz meitas sabiedrību parādiem, pamatlīdzekļu nolietojumu vai citiem blakus apstākļiem. Līdz ar to izsoles sākumcena ir jānosaka nevis pēc brīvi izvēlētiem subjektīviem kritērijiem, bet gan atbilstoši normatīvajos aktos noteiktiem novērtēšanas priekšrakstiem.
Parādniekam piederošo kapitāla daļu nominālvērtība visos trijos Tīklos kopā ir 900 000 euro (300 000 euro x 3 = 900 000 euro). No e‑izsoles portālā pieejamās informācijas secināms, ka prasījuma tiesību sākumcena visbiežāk tiek noteikta kā 10% no prasījuma tiesību summas. Parādniekam ir prasījuma tiesības pret Tīkliem 295 248 euro, no kā 10% ir 29 524,80 euro. Tādējādi Ieķīlātās mantas izsoles sākumcena būtu nosakāma ne mazāka par 929 524,80 euro (900 000 euro + 29 524,80 euro = 929 524,80 euro).
1. Kreditora ieskatā Precizētā plāna 5. punktā norādītā izsoles sākumcena 460 700 euro acīmredzami neatbilst iepriekš minētajām normatīvo aktu prasībām.
1. Kreditors izsaka lūgumu saistībā ar Administratora pieļauto pārkāpumu novēršanu izvērtēt iepriekš minēto un, iespējams, arī citu tiesību normu pārkāpumus Administratora rīcībā, kā arī pārkāpumu konstatēšanas gadījumā uzlikt Administratoram pienākumu tos novērst.
[2.5] Sūdzībā izteikti apsvērumi par Maksātnespējas kontroles dienesta veiktas uzraudzības nepieciešamību.
Maksātnespējas kontroles dienests likumā noteiktajā kārtībā īsteno valsts un sabiedrības interešu aizsardzību maksātnespējas procesa jautājumos.[footnoteRef:18] Maksātnespējas kontroles dienesta uzdevumos ietilpst administratoru uzraudzība.[footnoteRef:19] Lai nodrošinātu minētā uzdevuma izpildi, Maksātnespējas likuma 174.2 pants piešķir Maksātnespējas kontroles dienestam plašas tiesības pieprasīt un saņemt visu nepieciešamo informāciju un dokumentus, kā arī tiesības pieprasīt administratoram sniegt paskaidrojumus par savu rīcību. [18:  Maksātnespējas likuma 173. panta pirmā daļa.]  [19:  Maksātnespējas likuma 174.1 panta 1. punkts.] 

1. Kreditora ieskatā ir nepieciešams ne tikai izvērtēt Sūdzībā minētos pārkāpumus (skatīt šā lēmuma 2.4. punktu) un uzdot tos novērst, bet arī īstenot plašākus uzraudzības pasākumus pār Administratora rīcību.
Administrators Sākotnējā plānā noteica Ieķīlātās mantas vērtību 1 euro un plānoja to pārdot bez izsoles. Sākotnēji nebija pamata apšaubīt to, ka Administrators faktiski pieliks nepieciešamās pūles, lai pārdotu Ieķīlāto mantu bez izsoles par iespējami augstāku cenu. Tomēr pēc tam, kad tika saņemts Administratora lūgums priekšlaicīgi dzēst komercķīlas, radās pamatotas bažas, ka tas darīts, lai Ieķīlāto mantu varētu brīvi atsavināt kādam konkrētam pircējam par jebkādu piedāvāto cenu un 1. Kreditoram par labu nodibinātās komercķīlas tam netraucētu. Proti, radās bažas, ka pastāv kāds aizmugurisks un kreditoru interesēm neatbilstošs mantas atsavināšanas plāns (shēma) par labu kādai konkrētai personai.
Kad 1. Kreditors pamatoti atteicās dzēst komercķīlas un aicināja ievērot normatīvo aktu prasības un vispārpieņemto labo praksi mantas atsavināšanā bez izsoles, Administrators pēkšņi mainīja pārdošanas nosacījumus, paredzot, ka Ieķīlātā manta tiks pārdota izsolē. Turklāt Administrators noteica tādu sākumcenu, kas acīmredzami neatbilst tiesību normām, vēl vairāk pastiprinot jau radušās bažas.
1. Kreditoram ir radušās aizdomas, ka Ieķīlātās mantas pārdošanas nosacījumi tiek pielāgoti, Administratoram sadarbojoties ar otra nodrošinātā kreditora – 2. Kreditora patiesā labuma guvēju /pers. C/ (turpmāk – Pārstāvis), un viņa interesēs. Pārstāvis un viņa kontrolēto sabiedrību iespējamā dalība dažādās shēmās, informācijas sagrozīšanā un slēpšanā ir aprakstīta publiski, tostarp rakstos:
/Nosaukums G/: Doctored PDFs, Inflated Valuations and Buying Your Own Assets With Investor Money (latviešu valodā – /Nosaukums G/: viltoti PDF faili, pārspīlēti novērtējumi un paša aktīvu iegāde par investoru naudu)[footnoteRef:20]; [20:  Publikācija pieejama: /saite/] 

/Nosaukums G/ Founder /pers. C/ Sued Over Bankrupt Energy Deal (latviešu valodā – /Nosaukums G/ dibinātājs /pers. C/ iesūdzēts tiesā saistībā ar bankrotējušu enerģētikas darījumu)[footnoteRef:21]. [21:  Publikācija pieejama: /saite/] 

Otrais raksts lielā mērā ir veltīts tieši Parādnieka, Tīklu un tām piederošo koģenerācijas staciju finansēšanas darījumiem un plāniem. Rakstā tostarp minēts autora rīcībā nonācis memorands, no kura izriet, ka Pārstāvim jau kopš 2021. gada bijis plāns izmantot investoru līdzekļus, lai iegādātos Parādnieka kontrolē esošās koģenerācijas stacijas, apvienot tās holdinga sabiedrībā kopā ar citiem enerģētikas sektora aktīviem un pēc tam šo holdinga sabiedrību pārdot stratēģiskam starptautiskam pircējam, nodrošinot investoriem 36,3% gada peļņu.
Lai gan memorandā minētie plāni līdz šim nav īstenojušies, tas nekādi nenozīmē, ka šāda interese un nolūks iegūt koģenerācijas stacijas nepastāv joprojām. Tieši pretēji – ar Parādnieka maksātnespējas procesa pasludināšanu ir pavērusies iespēja iegūt kontroli pār koģenerācijas stacijām par cenu, kas ir ievērojami zem to tirgus vērtības. 1. Kreditora ieskatā minētā iespēja arī Sūdzības sagatavošanas brīdī tiek izmantota, tomēr pretēji normatīvu aktu prasībām un kreditoru kopuma interesēm. Proti, pielāgojot un koriģējot mantas pārdošanas kārtību un nosacījumus tā, lai kontroli pār koģenerācijas stacijām iegūtu visdrīzāk ar Pārstāvi saistīta persona par pēc iespējas zemāku cenu.
Tā kā Sākotnējais plāns atsavināt kontroli pār koģenerācijas stacijām (pārdošana bez izsoles jebkuram pircējam par cenu, kas nav mazāka par 1 euro) neizdevās 1. Kreditora atteikuma dzēst komercķīlas dēļ, Sūdzības sagatavošanas brīdī jau tiek plānota izsole, kurā paredzams, ka nebūs teju nekāda trešo personu interese un mantu varēs iegūt konkrētā ieinteresētā persona.
1. Kreditora ieskatā, pirmkārt, Administrators līdz Sūdzības sagatavošanas brīdim nav centies iegūt visu nepieciešamo informāciju par Ieķīlātās mantas faktisko stāvokli, turpinot balstīties uz novecojušiem datiem un subjektīviem pieņēmumiem, ar to cenšoties radīt nepamatotu priekšstatu par Ieķīlātās mantas it kā zemo vērtību. 1. Kreditors uzsver, ka informācija par mantas faktisko stāvokli ir būtiska ne tikai Parādnieka kreditoriem, bet arī potenciālajiem pircējiem, jo no tās lielā mērā atkarīga arī to interese un cenu piedāvājumi vai vairāksolīšana. Apstākļos, kad par Ieķīlātās mantas faktisko stāvokli nav pieejama pietiekama un ticama informācija, tiek radīta labvēlīga vide tam, lai mantu par pēc iespējas zemāku cenu varētu iegūt konkrēta procesā ieinteresēta persona.
Otrkārt, lai gan Precizētajā plānā norādīts, ka informatīvs ziņojums par izsoles norisi tiks nosūtīts nozares uzņēmumu asociācijām ar lūgumu izplatīt attiecīgo informāciju potenciāli ieinteresētajiem nozarē darbojošamies uzņēmumiem, minētais visdrīzāk ir tikai deklaratīva frāze ar mērķi radīt šķietamu iespaidu, ka pārdošanas process būs pēc iespējas atklāts un nozares uzņēmumu dalība izsolē tiks veicināta. Ar to visdrīzāk ir aptverts nodoms nosūtīt informāciju vienai šādai asociācijai – /Nosaukums H/, /reģistrācijas numurs/. Tās vienīgais valdes loceklis ir neviens cits kā jau minētais Pārstāvis. Ir paredzams, ka Pārstāvis nemaz faktiski nepārsūtīs šo informāciju citiem nozares uzņēmumiem (konkurentiem), jo viņam pašam jau kopš 2021. gada ir plāns iegūt kontroli pār Parādnieka koģenerācijas stacijām.
Šādos apstākļos paredzams, ka tālāk varētu īstenoties viens no šādiem scenārijiem:
1) pirmajā izsolē ar augšupejošu soli piedalīsies konkrētais uzņēmums un nosolīs summu, kas ir nedaudz virs Administratora brīvi noteiktās sākumcenas 460 700 euro, tomēr ievērojami zem saskaņā ar likumu nosakāmās izsoles sākumcenas 929 524,80 euro;
2) otrajā izsolē ar lejupejošu soli piedalīsies konkrētais uzņēmums un par Ieķīlāto mantu nosolīs zemāko iespējamo summu.
Lai vai kurš no šiem scenārijiem īstenotos, ir skaidrs, ka abos gadījumos cietīs tieši Parādnieka kreditoru kopums, kam nebūs iespēja saņemt pēc iespējas lielāku savu prasījumu apmierinājumu no Ieķīlātās mantas pārdošanas. Vēl jo vairāk, ņemot vērā līdzšinējo procesa norisi un veiktās darbības, ir pamats uzskatīt, ka arī turpmāk var tikt veiktas neizprotamas darbības un precizēta mantas pārdošanas procedūra (izstrādātas citas shēmas) pretēji kreditoru kopuma interesēm.
Ņemot vērā minēto, 1. Kreditors vienlaikus lūdz Maksātnespējas kontroles dienestu īstenot plašāku uzraudzību pār Administratora līdzšinējo un turpmāko rīcību Parādnieka maksātnespējas procesā, lai nodrošinātu procesa likumīgu un efektīvu norisi un novērstu kaitējumu kreditoru kopuma interesēm.
Līdz ar to, ņemot vērā visu iepriekš minēto, 1. Kreditors lūdz Maksātnespējas kontroles dienestu:
1) atbilstoši tā kompetencei izvērtēt Sūdzībā norādīto un citu tiesību normu iespējamos pārkāpumus Parādnieka maksātnespējas procesā un uzlikt Administratoram pienākumu novērst Maksātnespējas kontroles dienesta konstatētos pārkāpumus;
2) atbilstoši tā kompetencei īstenot uzraudzību pār Administratora līdzšinējo un turpmāko rīcību Parādnieka maksātnespējas procesā;
3) visus 1. Kreditoram adresētos lēmumus un paziņojumus nosūtīt tā pārstāvim zvērinātam advokātam /pers. A/ uz elektroniskā pasta adresi: /elektroniskā pasta adrese/.
Sūdzībai pievienoti 1. Kreditora ieskatā to pamatojošie dokumenti.
[3] Maksātnespējas kontroles dienests 2026. gada 26. marta vēstulē /numurs/ lūdza Administratoram iesniegt rakstveida paskaidrojumus par Sūdzībā minētajiem apstākļiem.
[bookmark: _Hlk152911761][4] Maksātnespējas kontroles dienestā 2026. gada 10. aprīlī saņemta Administratora 2026. gada 10. aprīļa vēstule /numurs/ (turpmāk – Paskaidrojumi), kurā sniegti paskaidrojumi par Sūdzību.
Paskaidrojumos norādīts turpmākais.
[4.1] Administrators Parādnieka maksātnespējas procesā 2026. gada 9. martā sagatavoja un Parādnieka kreditoriem nosūtīja Precizēto plānu. Savukārt 2026. gada 23. martā Administrators par Precizēto plānu saņēma 1. Kreditora iebildumus, kuri pēc būtības ietvēra 1. Kreditora iebildumus par Precizētajā plānā norādīto ieķīlātās mantas pārdošanas veidu un novērtējumu.
Administrators 2026. gada 7. aprīlī sagatavoja un nosūtīja 1. Kreditoram motivētu atbildi (turpmāk – Atbilde) uz 1. Kreditora celtajiem Iebildumiem. Administratora ieskatā 1. Kreditora iebildumi ir uzskatāmi vairāk par emocionāliem, nevis konstruktīviem. Tie pēc būtības ir vērsti tikai uz savu, nevis visu kreditoru kopuma interešu aizstāvību, un kā tādi nevar tikt ņemti vērā. 
Turklāt 1. Kreditora izvirzītās prasības par darbībām, kuras 1. Kreditora ieskatā būtu jāveic Administratoram Parādnieka maksātnespējas procesa ietvaros, ievērojami pārsniedz Maksātnespējas likumā noteiktās kreditora līdzdalības (darbību kopuma) maksātnespējas procesā robežas.
Papildus Administrators norāda, ka Sūdzība lielākoties ietver iebildumos izklāstītos nepamatotos argumentus. Ņemot vērā apstākli, ka 1. Kreditors iesniedzis Sūdzību Maksātnespējas kontroles dienestā pirms saņēma Atbildi no Administratora, Paskaidrojumos tiks iekļauts arī Administratora viedoklis, kurš jau norādīts 1. Kreditoram Atbildē.
Tāpat Administrators vērš uzmanību uz apstākli, ka 1. Kreditors mākslīgi rada iespaidu par Parādniekam piederošās ieķīlātās mantas, tostarp, meitas uzņēmumiem piederošo koģenerāciju staciju augsto vērtību. Proti, pats 1. Kreditors, iesniedzot savu kreditora prasījumu, pievienoja zvērinātas tiesu izpildītājas /pers. D/ 2024. gada 18. septembrī sagatavotu aktu /numurs/, kurā norādīts: [..] Piedziņa no /SIA "Nosaukums B"/, /reģistrācijas numurs/, uz doto brīdi nav iespējama. 
Administrators norāda, ka laika posmā no zvērinātas tiesu izpildītājas iepriekš minētā akta sagatavošanas dienas līdz Sūdzības sagatavošanas dienai Parādniekam piederošās mantas, uz kuru būtu vēršama piedziņa, sastāvs pēc būtības nav mainījies. Turklāt pagājuši vēl vairāk nekā 18 mēneši, kas, nenoliedzami, nevar uzlabot mantas stāvokli un vērtību. Administratoram nav ziņu, ka 1. Kreditors būtu apstrīdējis zvērinātas tiesu izpildītājas sagatavoto aktu vai kā citādi iesniedzis sūdzību par šādu zvērinātas tiesu izpildītājas rīcību. Minētais liecina, ka 1. Kreditors patiesībā ir atzinis, ka Parādniekam piederošā manta praktiski ir nevērtīga. 
Gadījumā, ja pastāvētu perspektīva sekmīgam izpildu lietvedības procesam, 1. Kreditors visticamāk būtu veicis visas tiesiskās darbības, lai minētā izpildu lietvedība turpinātos un secīgi piedziņas process pret Parādnieku sekmētos ar naudas līdzekļu iegūšanu no Parādniekam piederošās mantas pārdošanas izpildu lietvedības ietvaros, nevis ieguldījis papildu finansiālos līdzekļus un citus resursus, lai tiktu pasludināts Parādnieka maksātnespējas process, kura ietvaros īstenotu savas kā nodrošinātā kreditora tiesības.
[4.2] Par ieķīlātās mantas pārdošanas veida grozīšanu Administrators paskaidro turpmāko.
Kļūdainas Maksātnespējas likuma 116. panta otrās daļas iztulkošanas rezultātā 1. Kreditors ir nonācis pie maldīgiem secinājumiem. Proti, 1. Kreditora ieskatā, pamatojoties uz Maksātnespējas likuma 116. panta otrajā daļā noteikto, Administratoram it kā esot pienākums vienoties ar nodrošināto kreditoru par mantas pārdošanas veidu. Taču minētā norma pēc būtības primāri jeb pēc noklusējuma paredz ieķīlātās mantas pārdošanu ar izsoles starpniecību. Tikai gadījumā, kad plānota ieķīlātās mantas pārdošana bez izsoles, nepieciešama vienošanās starp administratoru un nodrošināto kreditoru. 
Administrators vērš uzmanību uz apstākli, ka Sūdzībā norādītais: [..] Kreditors jau kopš pirmsākumiem atbalsta mantas pārdošanu bez izsoles kā primāro mantas atsavināšanas veidu, ir klajā pretrunā ar 1. Kreditora 2026. gada 11. februāra vēstulē un iebildumos norādīto. Tur par mantas pārdošanu bez izsoles 1. Kreditors norāda, ka tam nav konceptuālu iebildumu, tas to kopumā atbalsta. Savukārt 2025. gada 19. decembra vēstule pēc būtības saturēja norādes par mantas pārdošanu bez izsoles pēc 1. Kreditora ieskatiem, kas ietvēra arī šādus priekšlikumus (izvirzīja nosacījumus mantas pārdošanas norisei):
1) sagatavot potenciāli uzrunājamo interesentu sarakstu un saskaņot to ar nodrošinātajiem kreditoriem pirms paziņojumu izsūtīšanas,
2) nepieņemt kuru katru augstākās cenas piedāvājumu, neatkarīgi no cenas apmēra, un vispirms informēt kreditorus un konsultēties ar tiem par iespējami labāko turpmāko rīcības plānu. 
Ņemot vērā 1. Kreditora 2025. gada 19. decembra vēstulē norādīto un apstākli, ka arī ar Parādnieka otru nodrošināto kreditoru –2. Kreditoru, atsevišķa vienošanās par ieķīlātās mantas pārdošanu bez izsoles nav panākta, Administrators secināja, ka faktiski vienošanās par ieķīlātās mantas pārdošanu bez izsoles tomēr nav panākta un acīmredzot arī nav praktiski iespējama. 
Ievērojot minēto un arī turpmāk norādīto faktisko apstākļu dēļ, Administrators kategoriski noraida 1. Kreditora apgalvojumus, ka starp Administratoru un Parādnieka nodrošinātajiem kreditoriem ir bijusi panākta savstarpēji pieņemama vienošanās par ieķīlātās mantas pārdošanu bez izsoles, kuras ietvaros nevienai no iesaistītajām pusēm nav bijuši iebildumi.
Administrators 2025. gada 13. oktobrī sagatavoja un visiem Parādnieka kreditoriem nosūtīja Sākotnējo plānu. Neviens Parādnieka kreditors neiesniedza Administratoram nekādus iebildumus un/vai priekšlikumus par izsūtīto plānu ne Maksātnespējas likuma 82. pantā, ne minētā likuma 113. panta trešajā daļā noteiktajā termiņā. No tā secināms, ka gan nenodrošinātie, gan nodrošinātie kreditori neiebilda ne pret Administratora noteikto mantas pārdošanas veidu, ne pret Administratora noteikto Parādniekam piederošās mantas vērtību. Ņemot vērā norādīto, Administratoram bija pamats uzskatīt, ka Parādniekam piederošās mantas pārdošanas veids ir saskaņots un starp nodrošinātajiem kreditoriem un Administratoru tiktāl ir panākta vienošanās par ieķīlātās mantas pārdošanu bez izsoles. 
Sākotnējā plānā Administrators izvērsti norādīja uz apstākļiem, kas ietekmē Parādniekam piederošās mantas novērtējumu, tas ir, vairāku kārtu ķīlas atzīmes uz Parādniekam piederošajām Tīklu kapitāla daļām, kā arī Tīklu likviditātes zemie rādītāji, kas netieši norāda uz to iespējamo maksātnespēju. 
Lai atvieglotu Parādniekam piederošās ieķīlātās mantas pārdošanas bez izsoles procesu[footnoteRef:22] un pārdodamo mantu atbrīvotu no apgrūtinājumiem, kas secīgi to padarītu pievilcīgāku potenciālajiem pircējiem, nevis nolūkā pārvērst nodrošinātos kreditoru par nenodrošinātajiem, Administrators 2025. gada 26. novembrī vērsās pie nodrošinātajiem kreditoriem ar aicinājumu dzēst komercķīlas. Taču nodrošinātie kreditori tam nepiekrita, no kā loģiski izriet, ka galēja vienošanās par ieķīlātās mantas pārdošanu bez izsoles netika panākta. [22:  Pret kuru kreditori neiebilda.] 

Tāpat 2025. gada 19. decembra vēstulē iekļautie 1. Kreditora apsvērumi par iespējamiem pārdošanas nosacījumiem norāda, ka 1. Kreditors vēlas padarīt Parādnieka mantas pārdošanas procesu atkarīgu no paša 1. Kreditora gribas izteikumiem, īstenojot nestandarta ieķīlātās mantas pārdošanas procesu. Šis process tai pat laikā ir līdzīgs vai salīdzināms ar izsoli, kuras norise ir regulēta normatīvajos aktos un nav atkarīga no kāda atsevišķa kreditora subjektīva gribas izteikuma. 
Turklāt 1. Kreditors vēstulē lūdz Administratoru apsvērt iespēju pārdot parādnieka ieķīlāto mantu ar izsoles starpniecību gadījumā, ja ieķīlātās mantas pārdošana bez izsoles nedotu kreditoru kopuma interesēm atbilstošus rezultātus. Savukārt pārdošana bez izsoles, kur 1. Kreditors patur sev tiesības nepiekrist pārdošanai par augstāko cenu, nekādi nevar tikt uzskatīta par kreditoru kopuma interesēm atbilstošu.
Administrators atgriezās pie likumā noteiktā ieķīlātās mantas pārdošanas veida, tas ir, ar izsoles starpniecību, pamatojoties uz iepriekš norādītajiem apstākļiem un ievērojot, ka Maksātnespējas likuma 116. panta otrā daļa nepārprotami paredz ieķīlātās mantas pārdošanu izsolē, ja nodrošinātais kreditors nav vienojies ar administratoru par mantas pārdošanu bez izsoles. Tāpat arī, lai nesarežģītu, nesadārdzinātu, nepamatoti nepaildzinātu un nepakļautu Parādniekam piederošās ieķīlātās mantas pārdošanu atkarīgu no viena kreditora subjektīva gribas izteikuma. Vienlaikus, tādējādi nodrošinot pārdošanu atklātu un atbilstošu likumam, nevis nestandarta risinājumiem, kuri nav vispārzināmi un pārskatāmi regulēti. Līdz ar to Administrators precizēja Parādnieka mantas pārdošanas plānu, paredzot, ka Parādnieka ieķīlātā manta tiks pārdota izsolē.
Ņemot vērā norādīto, Administratora ieskatā 1. Kreditora iebildumi par to, ka ieķīlātās mantas pārdošanas veids ir grozīts bez tiesiska pamata, ir nepatiess un nepamatots.
Kopumā 1. Kreditora izteikumi liecina, ka 1. Kreditors vēlas pakārtot Parādniekam piederošās ieķīlātās mantas pārdošanu bez izsoles savām interesēm, padarot to atkarīgu no saviem gribas izteikumiem, tādējādi būtiski iejaucoties Administratora veicamo pienākumu izpildē. Šāda rīcība ne vien ievērojami pārkāpj Maksātnespējas likumā noteiktās kreditora pilnvaru robežas, bet nav savietojama ar sekmīgu maksātnespējas virzību pēc būtības. Tostarp Maksātnespējas kontroles dienests vairākkārt savos skaidrojumos un atziņās ir norādījis, ka kreditoram/-iem ir tiesības ierobežot administratora darbības tikai normatīvajos aktos noteiktajā kārtībā.[footnoteRef:23] [23:  Skatīt, piemēram, Maksātnespējas kontroles dienesta skaidrojumi un atziņas, 2019.12. – 2020.06.] 

Administrators neatkāpjas no viedokļa, ka faktiskajā situācijā, kāda šobrīd ir izveidojusies Parādnieka maksātnespējas procesā, vispiemērotākais Parādniekam piederošās ieķīlātās mantas pārdošanas veids ir izsole, kas nodrošinātu nepārprotami pārskatāmu un normatīvajos aktos regulētu procesu, kur katra no iesaistītajām pusēm varēs izlietot savas likumā skaidri noteiktās tiesības.
[4.3] Par informācijas iegūšanu ieķīlātās mantas novērtēšanai Administrators paskaidro turpmāko.
Administrators nepiekrīt un noraida 1. Kreditora izteikumus, ka Precizētajā plānā norādītā ieķīlātās mantas vērtība nav pamatota. Tāpat arī 1. Kreditora izteiktie apgalvojumi par to, ka Administrators nav pieprasījis informāciju, lai noskaidrotu ieķīlātās mantas vērtību, ir nepatiesi un neatbilst faktiskajiem apstākļiem.
Lai iegūtu papildu informāciju par Tīklu finansiālo stāvokli, Parādnieka maksātnespējas procesa ietvaros Administrators Tīkliem 2025. gada 22. septembrī nosūtīja informācijas pieprasījumus. Uz tiem no Tīklu valdes locekļa – Parādnieka pārstāvja, tika saņemta elektroniskā pasta vēstule ar pielikumā pievienotiem apstiprinātiem pārskatiem.
Tāpat, pirms Sākotnējā mantas pārdošanas plāna sagatavošanas Administrators Parādnieka pārstāvim nosūtīja 2025. gada 15. augusta informācijas pieprasījumu. Uz minēto pieprasījumu Administrators 2025. gada 4. septembrī saņēma atbildi, kā arī Parādnieka dokumentus.
Administrators visu saņemto informāciju izvērtēja un iekļāva Sākotnējā mantas pārdošanas plāna pamatojumā.
Administrators norāda, ka līdz iebildumu sagatavošanas dienai 1. Kreditors neinformēja Administratoru par to, ka 1. Kreditora rīcībā ir informācija vai norādes uz apstākļiem, kas liecina, ka Tīkliem ir sagatavoti sertificētu vērtētāju veikti koģenerācijas staciju novērtējumi. Līdz ar to iebildumos un Sūdzībā 1. Kreditora izvirzītie pārmetumi par to, ka Administrators nav pacenties izprasīt no Sabiedrībām visus sertificētu vērtētāju veiktos koģenerācijas staciju novērtējumus, ir nepamatoti. 
Vienlaikus Administrators norāda, ka Paskaidrojumu sagatavošanas brīdī Administrators ir noskaidrojis, ka /SIA "Nosaukums I"/ ir veicis Tīkliem piederošās mantas novērtējumu 2021. gada 7. jūnijā. Administratora ieskatā jebkurā gadījumā minēto novērtējumu dati šobrīd nav izmantojami ieķīlātās mantas novērtēšanā, jo būtiski atšķiras faktiskie apstākļi. Tas ir, kara rezultātā mainījusies ģeopolitiskā situācija, dīkstāves rezultātā ir mainījies koģenerācijas staciju tehniskais stāvoklis, kā arī vērtējumi veikti nevis katrai atsevišķai koģenerācijas stacijai, bet kopā ar infrastruktūru, kurā tās uzstādītas.
Papildus iepriekš minētajam, Administrators noraida 1. Kreditora iebildumus par novecojušu datu izmantošanu. Kā zināms, Precizētais plāns sagatavots 2026. gada februārī, taču atbilstoši Gada pārskatu un konsolidēto gada pārskatu likuma 97. panta pirmās daļas 1. punktā noteiktajam Tīkliem ir pienākums sagatavot gada pārskatus līdz katra kārtējā gada 1. jūnijam. Līdz ar to Administratoram līdz Precizētā plāna sagatavošanas brīdim nebija tiesiska pamata sagaidīt šādu dokumentu sagatavošanu. Uz minēto no Tīklu puses arī Administratoram tika telefoniski norādīts.
Vienlaikus Administrators norāda, ka Paskaidrojumu sniegšanas brīdi ir saņēmis apsolījumu, ka Tīklu 2025. gada pārskati Administratoram tiks iesniegti tuvākajā laikā. 
Par 1. Kreditora uzstājīgo vēlmi iesaistīties un koriģēt Parādnieka maksātnespējas procesa virzību norādāms, ka 1. Kreditoram nav nekādu likumā paredzētu tiesību izprasīt no Administratora vērtējuma sagatavošanai iegūtos dokumentus un informāciju. Tāpat arī 1. Kreditoram nav nekādu pilnvaru veikt ne Administratora izmantoto datu un metožu uzraudzību un izvērtēšanu, ne arī veikt Parādniekam piederošās ieķīlātās mantas aktuālā stāvokļa izvērtēšanu un secīgu vienpersonisku lēmumu pieņemšanu par rīcību ar ieķīlāto mantu Parādnieka maksātnespējas procesā.
[4.4] Par ieķīlātās mantas novērtējumu Administrators paskaidro turpmāko.
Kā jau Administrators jau norādīja 1. Kreditoram vēstulē /numurs/, lai izvairītos no jebkādām iespējamām spekulācijām par Parādniekam piederošās ieķīlātās mantas vērtību (novērtējumu), Administrators 2026. gada 2. februārī vērsās pie nodrošinātajiem kreditoriem ar aicinājumu finansēt Tīklu kapitāla daļu un biznesa novērtējuma sagatavošanu. 
Lai gan 1. Kreditors 2025. gada 19. decembra vēstulē norādīja, ka Parādniekam piederošās ieķīlātās mantas novērtējums būtu jāveic sertificētam vērtētājam, atbildot uz minētajā Administratora vēstulē ietverto aicinājumu, 1. Kreditors 2026. gada 11. februāra vēstulē nepārprotami norādīja, ka šādu vērtējuma sagatavošanu nefinansēs. Tai pat laikā 1. Kreditors atsaucās uz Civilprocesa likuma normām un norādīja, ka ieķīlātās mantas vērtības noteikšana ir Administratora kompetencē, papildus izsakoties, ka atbalsta piedāvājumu par Administratora veiktu novērtējumu.
Administratora ieskatā situācija, kad pats 1. Kreditors atsakās no sertificēta vērtētāja veikta novērtējuma sagatavošanas finansēšanas un vienlaikus atbalsta Administratora veiktu novērtējumu, nevar dot un nedod 1. Kreditoram tiesības apšaubīt Administratora noteikto ieķīlātās mantas vērtību, ja tā neatbilst 1. Kreditora subjektīvām gaidām.
Jebkurā gadījumā Administrators uzsver, ka ne augstāka ieķīlātās mantas vērtības, ne augstākas izsoles sākumcenas noteikšana nekādā veidā nenodrošina mantas pārdošanu par augstāku cenu. Vēl jo vairāk, publiskas izsoles uzskatāmi parāda tirgū esošo pieprasījumu pēc attiecīgās mantas, savukārt pārdošanas vērtība atbilst faktiskajai mantas tirgus cenai.
[4.5] Par citiem 1. Kreditora izteiktajiem apgalvojumiem Administrators paskaidro turpmāko.
Administratoram nav nekādu iespēju ietekmēt vai izvēlēties kreditorus un to pārstāvošās personas. 
Tāpat Administratoram nav nekādu vienošanos, jo īpaši tādu, kas būtu vērstas uz pretlikumīgu un sodāmu darbību veikšanu saistībā ar Parādnieka maksātnespējas procesa norisi un tā ietvaros veicamo mantas pārdošanu. Proti, nav vienošanās ne ar Sūdzībā norādīto Pārstāvi, ne citām personām.
Administrators norāda uz papildu apstākļiem, kas liecina, ka starp Administratoru un Pārstāvi nav un nevar būt iespējama nekāda slēpta sadarbība.[footnoteRef:24] [24:  Administrators sniedz ziņas par cita maksātnespējas procesa norisi un tajā veiktajām darbībām, nodrošinot kreditoru interešu aizsardzību. Maksātnespējas kontroles dienests, ievērojot personu datu sensitīvo dabu, šīs ziņas neizpauž.] 

1. Kreditora izteiktie pieņēmumi par Pārstāvja plāniem, par Administratora deklaratīvajām frāzēm un pieņēmumiem par to, kā Administrators rīkosies vai nerīkosies, kā arī dažādu teorētisku scenāriju apcerēšana ir 1. Kreditora subjektīvs lietu redzējums. Tam nav nekādas sasaistes ar objektīvo realitāti, līdz ar to nav un nevar tikt uztverts vai vērtēts kā sūdzība vai iebildums, uz kuru Administrators varētu sniegt savu komentāru vai paskaidrojumu. 
Administrators uzsver, ka Administratora atlīdzības apmērs maksātnespējas procesos ir atkarīgs no parādniekam piederošās mantas pārdošanas rezultātā iegūtajiem naudas līdzekļiem. Līdz ar to Administratora tiešajās interesēs ir pārdot parādniekam piederošo mantu par iespējami augstāku cenu.
[4.6] Apkopojot 1. Kreditora izteiktos priekšlikumus un viedokļus gan par mantas pārdošanas veidu, gan par mantas vērtību un vērtēšanu, Administrators secina, ka tie nav konsekventi, ir pretrunīgi vai pat savstarpēji izslēdzoši. Minētais nenoliedzami norāda uz 1. Kreditora vēlmi maldināt Administratoru un Maksātnespējas kontroles dienestu, mākslīgi radot iespaidu, ka no Administratora puses tiek veiktas nesaskaņotas un pretlikumīgas darbības. Turklāt šādu pretrunīgu 1. Kreditoru izteikumu paušana būtībā liek šķēršļus likumīgai Parādnieka maksātnespējas procesa norisei.
Vienlaikus Administrators apliecina gatavību ierasties un sniegt paskaidrojumus Maksātnespējas kontroles dienestā klātienē.
[5] Maksātnespējas kontroles dienestā 2026. gada 13. aprīlī saņemtajos Sūdzības papildinājumos norādīts turpmākais.
Sūdzībā jau norādīts, ka 1. Kreditors 2026. gada 20. martā nosūtīja Administratoram iebildumus par Precizēto plānu, prognozējot, ka Administrators neņems vērā arī šos pamatotos iebildumus. 
Pēc Sūdzības iesniegšanas 1. Kreditors saņēma Administratora 2026. gada 7. aprīļa atbildes vēstuli (turpmāk – Atbilde), ar kuru visi 1. Kreditora paustie iebildumi ir noraidīti, vienlaikus nespējot sniegt pamatotu skaidrojumu ārēji neizprotamajai un normatīvajiem aktiem neatbilstošajai Administratora rīcībai. 1. Kreditors ar Sūdzības papildinājumiem īsumā vēlas paust viedokli par Atbildes saturu.
[5.1] Par nepamatoto lūgumu priekšlaicīgi dzēst komercķīlas Sūdzības papildinājumos norādīts turpmākais.
Atbildē Administrators nav sniedzis pamatotu skaidrojumu tam, kādēļ vērsās pie 1. Kreditora ar lūgumu priekšlaicīgi dzēst tam par labu reģistrētās komercķīlas. Proti, aicināja veikt tādas darbības, kas rezultētos ar nodrošinātā statusa un iespējas saņemt savu prasījumu apmierinājumu priekšlaicīgu zaudēšanu. Atbildē sniegts tikai vispārīgs apgalvojums, ka tas esot darīts [..] lai atvieglotu Sabiedrībai piederošās ieķīlātās mantas pārdošanas bez izsoles procesu. 
Minētais apstiprina Sūdzībā pamatotās bažas, ka šāds lūgums tika izteikts tādēļ, lai nodrošinātais kreditors – 1. Kreditors, netraucētu pārdot ieķīlāto mantu un to varētu iegūt kāda procesā ieinteresēta persona par cenu virs 1 euro (tas ir, plānotie ieņēmumi saskaņā Sākotnējo plānu).
[5.2] Par mantas pārdošanas veida nepamatotu grozīšanu Sūdzības papildinājumos norādīts turpmākais.
Atbildē apgalvots, ka ar nodrošinātajiem kreditoriem neesot panākta vienošanās par ieķīlātās mantas pārdošanu bez izsoles. Līdz ar to Administrators nolēmis grozīt ieķīlātās mantas pārdošanas veidu, nosakot, ka tā tiks pārdota izsolē. 
Minētais 1. Kreditora ieskatā neatbilst patiesībai, jo Sākotnējo plānu, kas paredzēja mantas pārdošanu bez izsoles, visi kreditori jau bija saskaņojuši. To atzina arī Administrators 2025. gada 26. novembra vēstulē, norādot: Sabiedrības nodrošinātie kreditori ir piekrituši Administratora izvirzītajiem noteikumiem attiecībā uz Sabiedrībai piederošās mantas [..] pārdošanas veidu, kas attiecīgi uzskatāms par vienošanos Maksātnespējas likuma 116.panta otrās daļas izpratnē. 
Tā kā pēc Sākotnējā plāna saskaņošanas ar nodrošinātajiem kreditoriem nav panāktas nekādas jaunas vienošanās par mantas pārdošanas veida grozīšanu, Administratoram nebija pamata ne novilcināt mantas pārdošanas uzsākšanu vairāku mēnešu garumā, ne arī pārgrozīt mantas pārdošanas veidu.
Tāpat Atbildē Administrators kā iemeslu mantas pārdošanas veida grozīšanai min faktu, ka no 1. Kreditora 2025. gada 19. decembrī saņemti ierosinājumi saistībā ar mantas pārdošanu bez izsoles. Šajā ziņā 1. Kreditors atkārtoti uzsver, ka 2025. gada 19. decembra vēstule nosūtīta tieši un tikai tādēļ, ka 1. Kreditors bija saņēmis no Administratora netipisku un aizdomīgu lūgumu priekšlaicīgi dzēst komercķīlas. 
Ņemot vērā radušās bažas par Administratora rīcības motīviem un nodomiem, 1. Kreditors uzskatīja par nepieciešamu atbildes vēstulē ne tikai norādīt, ka tam nav pamata dzēst komercķīlas, bet vienlaikus arī vērst uzmanību uz normatīvo aktu prasībām un vispārpieņemto labo praksi mantas atsavināšanā bez izsoles. Tādu praktizē un piekopj citi administratori, lai nodrošinātu kreditoru prasījumu segšanu pēc iespējas lielākā apmērā. 
Administrators līdz Sūdzības papildinājumu sagatavošanas brīdim (tostarp Atbildē) nav norādījis nevienu konkrētu iemeslu, kādēļ 1. Kreditora 2025. gada 19. decembra vēstulē ietvertie ierosinājumi, kas balstīti gan tiesību aktos, gan vispārpieņemtajā praksē, būtu atzīstami par nepamatotiem, neracionāliem vai praktiski neizpildāmiem. 
Ievērojot minēto, 1. Kreditora ieskatā 1. Kreditora paustie ierosinājumi nav patiesais iemesls mantas pārdošanas veida grozīšanai, bet gan ir tikai formāls iegansts, ar ko Administrators cenšas ārēji attaisnot savu rīcību. Proti, pēc tam, kad kļuva zināms, ka 1. Kreditors savas komercķīlas tāpat vien bez iemesla nedzēsīs un procesā ieinteresēta persona nevarēs iegūt ieķīlāto mantu par cenu virs 1 euro, arī tika pielāgoti ieķīlātās mantas pārdošanas noteikumi. Proti, paredzot, ka manta tika pārdota izsolē, vienlaikus nosakot likumam neatbilstoši zemu izsoles sākumcenu.
[5.3] Par Administratora bezdarbību ieķīlātās mantas faktiskā stāvokļa noskaidrošanā un novērtēšanā Sūdzības papildinājumos norādīts turpmākais.
Atbildē Administrators nav sniedzis pamatotu skaidrojumu tam, kādēļ nav izprasījis nepieciešamo informāciju, lai noskaidrotu Parādnieka ieķīlātās mantas faktisko (pašreizējo) stāvokli. Atbildē apgalvots: Maksātnespējas likums skaidri definē to personu loku, kurām ir pienākums sadarboties ar administratoru maksātnespējīga subjekta maksātnespējas procesa ietvaros, un /SIA "Nosaukums D"/, /SIA "Nosaukums E”/, un /SIA "Nosaukums F"/ nav starp šīm personām, līdz ar ko nesadarbošanās no šo sabiedrību puses pēc būtības nav ne sodāma, ne ietekmējama, bet balstās tikai uz attiecīgo personu godprātību un labo gribu.
Atbildē norādītais nonāk klajā pretrunā ar Maksātnespējas likuma 27. panta pirmo daļu un Komerclikuma 194. pantu, kas piešķir Administratoram tiesības pieprasīt un saņemt visu nepieciešamo informāciju no trim minētajām sabiedrībām un Parādnieka kā dalībnieka vārdā iepazīties ar visiem Tīklu rīcībā esošajiem dokumentiem. 
Turklāt Atbildē norādītais nonāk klajā pretrunā ar paša Administratora agrāko rīcību, izprasot informāciju no Tīklu valdēm. Tomēr neizskaidrojamu iemeslu dēļ tikai vēsturiskā un fragmentārā tvērumā[footnoteRef:25]. Tas apliecina to, ka Administratoram ir labi zināmas minētās tiesību normas, tomēr tās apzināti netiek izmantotas ieķīlātās mantas pašreizējā faktiskā stāvokļa noskaidrošanas vajadzībām. [25:  Skatīt Sākotnējā plāna 5. punktu un Precizētā plāna 5. punktu.] 

Atbildē norādītais līdz ar to apstiprina 1. Kreditora bažas, ka Administratora bezdarbība nav nezināšanas kļūda vai nejaušība, bet gan līdz šim ir pielaista apzināti, cenšoties informāciju par mantas faktisko (pašreizējo) stāvokli pēc iespējas paturēt slepenībā. Tā, piemēram, Parādnieka Sākotnējā plānā kreditoriem vispār netika atklāts fakts, ka Tīkliem pieder trīs vērtīgas koģenerācijas stacijas ar kopējo iegādes cenu 4,5 miljoni euro. Tika radīts iespaids, ka Parādnieka ieķīlātā manta novērtējama tikai 1 euro vērtībā. Savukārt Sūdzības papildinājumu sagatavošanas brīdī, kad Administrators vispārīgi informējis par šīm koģenerācijas stacijām, ārēji tiek prezentēti tikai novecojuši, fragmentāri dati un Administratora subjektīvi pieņēmumi. Tādējādi joprojām cenšoties radīt iespaidu, ka Parādniekam piederošā ieķīlātā manta esot mazvērtīga. 
Sūdzībā izklāstīto apsvērumu dēļ 1. Kreditoram ir pamats uzskatīt, ka viss minētais līdz šim darīts, lai radītu labvēlīgu vidi tam, ka par konkrēto mantu nebūtu pārāk liela interese no potenciālo pircēju puses un to varētu iegūt konkrēta ieinteresēta persona par pēc iespējas zemāku cenu.
[5.4] Par likumam neatbilstošas izsoles sākumcenas noteikšanu Sūdzības papildinājumos norādīts turpmākais.
Atbildē Administrators nav sniedzis nekādu pamatojumu tam, kādēļ ieķīlātās mantas izsoles rīkošanas gadījumā Administratoram būtu tiesības neievērot Maksātnespējas likuma un Civilprocesa likuma normas. No likuma normām izriet, ka administrators veic tiesu izpildītāja darbības saistībā ar parādnieka mantas izsoli, kas ietver arī pienākumu noteikt izsoles sākumcenu atbilstoši Civilprocesa likumā nostiprinātajām prasībām. 
1. Kreditors uzsver, ka citi administratori, rīkojot izsoli, cieši pieturas pie likuma prasībām.[footnoteRef:26] [26:  Skatīt, piemēram, šobrīd aktuālo sludinājumu par maksātnespējīgās /SIA "Nosaukums J"/ piederošo kapitāla daļu izsoli par sākumcenu 4 227 689 euro, kas ir noteikta atbilstoši Civilprocesa likumam jeb ir ne mazāka par kapitāla daļu nominālvērtību (pieejams: https://izsoles.ta.gov.lv/izsole/00440af9-ddcb-424a-8164-d46cf545a10f; maksātnespējīgās /SIA "Nosaukums K"/ piederošo kapitāla daļu izsoli par sākumcenu 1400 euro, kas ir noteikta atbilstoši Civilprocesa likumam jeb ir ne mazāka par kapitāla daļu nominālvērtību (pieejams: https://izsoles.ta.gov.lv/izsole/0043f2e3-f460-453c-8dd1-b4bcb2e78520).] 

Šajā ziņā Administrators Atbildē sagrozījis lietas apstākļus, cenšoties apgalvot, ka 1. Kreditors esot paudis atbalstu tam, ka Administrators var pašrocīgi noteikt ieķīlātās mantas vērtību un izsoles sākumcenu. Minētais neatbilst patiesībai. 1. Kreditora 2026. gada 11. februāra vēstulē skaidri un nepārprotami uzsvērts, ka pat gadījumā, ja tiktu rīkota izsole, Administratoram cena ir jānosaka: [..] saskaņā ar Maksātnespējas likuma 116. panta otro daļu, kā arī Civilprocesa likuma 580.3 panta ceturto daļu, 580.4 panta otro daļu un 584. panta ceturto daļu [..] kustamās mantas vērtības noteikšanā ir jāievēro likumā noteiktie vērtēšanas priekšraksti, proti, kapitāla daļu un prasījuma tiesību novērtējums nevar būt zemāks par likumā noteikto.
Ievērojot minēto, likumam neatbilstošas izsoles sākumcenas noteikšana nav nezināšanas kļūda vai nejaušība, bet gan Administratora apzināta rīcība. Minētais apstiprina 1. Kreditora bažas, ka ieķīlātās mantas pārdošanas nosacījumi visdrīzāk tiek apzināti pielāgoti kādas konkrētas personas interesēm, lai tā par kontroles pār koģenerācijas stacijām iegūšanu nepārmaksātu salīdzinot ar situāciju, ja izsoles sākumcena tiktu noteikta atbilstoši likuma prasībām.
[5.5] Par Atbildē ietvertajiem nepamatotajiem apgalvojumiem Sūdzības papildinājumos norādīts turpmākais.
No Atbildes noprotams, ka maksātnespējas procesā kreditoriem ir bezierunu kārtībā jāpieņem jebkāda Administratora rīcība par pareizu un pamatotu. Kreditoriem nav tiesību sniegt konstruktīvus, normatīvajos aktos un vispārpieņemtajā praksē balstītus ierosinājumus un lūgumus. Vēl jo vairāk, nav tiesību norādīt uz acīmredzamām nelikumībām administratora darbībā un lūgt novērst šādus pārkāpumus.
1. Kreditors šādam uzskatam kategoriski nepiekrīt. Lai gan atbilstoši Maksātnespējas likumam administratoriem tik tiešām ir salīdzinoši plaša rīcības brīvība, tomēr šāda rīcības brīvība nevar tikt izmantota pretēji likuma prasībām. Situācijā, kad rodas pamatotas aizdomas par to, ka šī rīcības brīvība netiek izmantota labticīgi juridiskās personas maksātnespējas procesa mērķu sasniegšanai, bet gan tiek izmantota kādu aizmugurisku shēmu realizācijai pretēji kreditoru kopuma interesēm, kreditoriem ir tiesības gan vērsties pie paša administratora, gan arī Maksātnespējas kontroles dienestā, lai nodrošinātu procesa likumīgu un efektīvu norisi un novērstu kreditoru tiesību aizskārumus.
Ņemot vērā minēto, 1. Kreditors lūdz Maksātnespējas kontroles dienestu pieņemt Sūdzības papildinājumus un tiem pievienotos pielikumus, izvērtēt tos kopsakarā ar Sūdzību un tajā ietvertajiem lūgumiem.
Sūdzības papildinājumiem pievienoti 1. Kreditora ieskatā tos pamatojošie dokumenti.
[6] Maksātnespējas kontroles dienests 2026. gada 15. aprīļa vēstulē /numurs/ lūdza Administratoram iesniegt rakstveida paskaidrojumus par Sūdzības papildinājumos minētajiem apstākļiem.
[7] Maksātnespējas kontroles dienests 2026. gada 24. aprīļa vēstulē /numurs/ pamatojoties uz Maksātnespējas likuma 176. panta sesto daļu, informēja 1. Kreditoru par Sūdzības un tās papildinājumu izskatīšanas termiņa pagarināšanu līdz 2026. gada 25. maijam.
[8] Maksātnespējas kontroles dienestā 2026. gada 27. aprīlī saņemta Administratora 2026. gada 27. aprīļa vēstule /numurs/, kurā sniegti papildu paskaidrojumi par Sūdzības papildinājumiem.
Papildu paskaidrojumos norādīts turpmākais.
Izvērtējot Sūdzības papildinājumus, Administrators secina, ka 1. Kreditors pēc būtības nav papildinājis Sūdzības saturu, bet pārfrāzētā veidā atkārtoti iesniedzis savas jau sākotnējā Sūdzībā norādītās pretenzijas. Tās pamatotas nevis ar reāliem faktiem, bet gan ar 1. Kreditora subjektīviem pieņēmumiem un minējumiem. Ar Sūdzības papildinājumiem Administratora ieskatā 1. Kreditors turpina mākslīgi radīt iespaidu, ka Administratora veiktās darbības Parādnieka maksātnespējas procesā it kā ir pretlikumīgas un pakārtotas kādas nezināmas ieinteresētās personas interesēm. Vienlaikus 1. Kreditors nesniedz nekādus pierādījumus minētajiem apgalvojumiem, jo tādu vienkārši objektīvi nav. Šāda 1. Kreditora rīcība principā var tikt uzskatīta par tādu, kas jau robežojas ar neslavas celšanu Administratoram.
Administratora ieskatā būtiskākais nav jautājums par to, vai 1. Kreditora izvirzītie ierosinājumi būtu atzīstami par nepamatotiem, neracionāliem vai praktiski neizpildāmiem.
Tomēr, kā jau Paskaidrojumos Administrators norādīja, maksātnespējas process nav un nevar būt pakļauts viena kreditora interesēm un padarīts atkarīgs no viena kreditora gribas izteikumiem. Tāpat nav pieļaujama situācija, ka kreditors faktiski mēģina pārņemt maksātnespējas procesa vadību, nosakot kārtību, kādā Administratoram būtu pildāmi savi ar likumu uzliktie pienākumi. To 1. Kreditors ar savu vēlmi saskaņot potenciālo pircēju un Administratoram nepieņemt augstāko cenas piedāvājumu un vispirms konsultēties ar kreditoru nepārprotami mēģina panākt.
Kā norāda pats 1. Kreditors, Sūdzības papildinājumi ir 1. Kreditora viedoklis par Atbildi. Paskaidrojumos Administrators informēja Maksātnespējas kontroles dienestu, ka Paskaidrojumos tiek iekļauts Administratora viedoklis, kurš 1. Kreditoram sniegts Atbildē. Ņemot vērā minēto, kā arī apstākli, ka Maksātnespējas kontroles dienestam Atbildes saturs ir zināms, Administrators paskaidro, ka uz papildu paskaidrojumu sagatavošanas dienu nav mainījušies lietas apstākļi, nav celti jauni iebildumi. Līdz ar to Administrators var tikai atkārtoti norādīt uz saviem rīcības apsvērumiem, kas jau norādīti Paskaidrojumos.
Administrators atkārtoti uzsver, ka 2024. gada 18. septembrī zvērināta tiesu izpildītāja /pers. D/ sagatavoja aktu /numurs/. Aktā 1. Kreditoram norādīts, ka piedziņa no Parādnieka nav iespējama. 
Saskaņā ar Administratora rīcībā esošo informāciju, 1. Kreditors nav cēlis iebildumus par šādu zvērinātas tiesu izpildītājas konstatēto faktu. Līdz ar to uzskatāms, ka 1. Kreditors pats ir piekritis šādam novērtējumam. Tāpat, kā pats 1. Kreditors atzīst, 1. Kreditors neizteica iebildumus par Sākotnējā plānā ietverto Parādniekam piederošās ieķīlātās mantas sākotnējo novērtējumu 1 euro. 
Ņemot vērā norādīto, 1. Kreditora uzstājīgā retorika par to, ka Parādniekam pieder ļoti vērtīga manta ir pretrunā ar paša 1. Kreditora faktisko rīcību. Kopš zvērinātas tiesu izpildītājas akta sagatavošanas nav mainījies Parādnieka ieķīlātās mantas sastāvs pēc būtības. Tādējādi, nemainoties faktiskajiem apstākļiem, Parādniekam piederošās mantas vērtība nevar mainīties. Tas ir, tā objektīvi no nevērtīgas nevar kļūt par ļoti vērtīgu.
Izvērtējot 1. Kreditora rīcību pirms Parādnieka maksātnespējas procesa pasludināšanas un maksātnespējas procesā, Administrators secina, ka tieši 1. Kreditors nav ieinteresēts, lai Parādnieka ieķīlātā manta tiktu pārdota ar izsoles starpniecību. Pretējā gadījumā 1. Kreditors izpildu lietvedības ietvaros savu interešu aizstāvībai būtu rīkojies tikpat enerģiski kā Parādnieka maksātnespējas procesā. 
Tāpat, kā norādīts jau Paskaidrojumos, arī papildu paskaidrojumu sagatavošanas brīdī Administratora ieskatā vispiemērotākais Parādniekam piederošās ieķīlātās mantas pārdošanas veids ir izsole, kas nodrošinātu nepārprotami pārskatāmu un normatīvajos aktos regulētu procesu, kur katra no iesaistītajām pusēm varēs izlietot savas likumā skaidri noteiktās tiesības.
Vienlaikus Administrators norāda, ka gadījumā, ja Maksātnespējas kontroles dienesta ieskatā lielākas izsoles sākumcenas noteikšana sniegtu vai nodrošinātu Parādnieka kreditoru kopumam lielāku finansiālo guvumu, Administrators nesaskata šķēršļus izsoles sākumcenas grozīšanai.
[9] Izvērtējot Sūdzību un tās papildinājumus, Administratores sniegtos paskaidrojumus, kā arī maksātnespējas procesu reglamentējošās tiesību normas, secināms turpmāk minētais.
[9.1] Maksātnespējas kontroles dienests veic administratoru uzraudzību un izskata sūdzības par administratoru rīcību, izņemot tos likumā noteiktos gadījumus, kad sūdzības par administratoru lēmumiem izskatāmas tiesā, kurā ierosināta attiecīgā maksātnespējas procesa lieta.[footnoteRef:27] [27:  Maksātnespējas likuma 174.1 panta 1. un 2. punkts.] 

Kreditors, parādnieka pārstāvis vai trešā persona, kuras likumiskās tiesības ir aizskartas, var iesniegt Maksātnespējas kontroles dienestam sūdzību par administratora rīcību.[footnoteRef:28] [28:  Maksātnespējas likuma 176. panta pirmā daļa.] 

Sūdzībā un tās papildinājumos izteiktas pretenzijas par Administratora rīcību:
1) grozot Ieķīlātās mantas pārdošanas veidu;
2) neiegūstot mantas novērtēšanai nepieciešamo informāciju;
3) nosakot izsoles sākumcenu, piemērojot mantas novērtēšanā 90% samazinājumu.
Vienlaikus Sūdzībā un tās papildinājumos izteiktas šaubas par Administratora objektivitāti Parādnieka maksātnespējas procesā. 1. Kreditora ieskatā Administrators, iespējams, rīkojas Pārstāvja interesēs.
Parādnieka maksātnespējas procesā plānots Ieķīlāto mantu, kas sastāv no Tīklu kapitāla daļām un prasījuma tiesībām pret Tīkliem, pārdot kā lietu kopību.
[9.2] Pēc juridiskās personas maksātnespējas procesa pasludināšanas par parādnieka pārvaldes institūciju kļūst administrators. Administrators iegūst visas normatīvajos aktos, parādnieka statūtos vai līgumos paredzētās pārvaldes institūciju tiesības, pienākumus[footnoteRef:29] un atbildību.[footnoteRef:30] [29:  Tostarp pienākumu izvērtēt un celt tiesā prasības pret juridiskās personas pārvaldes institūciju locekļiem un kapitālsabiedrības dalībniekiem (Maksātnespējas likuma 65. panta 8. punkts).]  [30:  Maksātnespējas likuma 64. panta pirmās daļas 1. punkts.] 

Administrators ir parādnieka maksātnespējas procesa vadītājs un virzītājs, kura atbildībā ir pēc būtības izvērtēt visus maksātnespējas procesa ietvaros konstatētos faktus un iegūto informāciju to kopsakarībā. Pēc attiecīgās informācijas izvērtēšanas administratoram jāpieņem pamatots lēmums par turpmāko parādnieka maksātnespējas procesa norisi un jāizvēlas tiesiskie līdzekļi, lai nodrošinātu efektīvu un likumīgu maksātnespējas procesa norisi un mērķu sasniegšanu.[footnoteRef:31] Tikai un vienīgi administratora rīcībā ir pilnīga un visaptveroša informācija, kuras izvērtēšana ir par pamatu konkrētā lēmuma pieņemšanai. [31:  Maksātnespējas likuma 26. panta otrā daļa.] 

Nenoliedzami maksātnespējas procesa būtība ir saistīta ar parādnieka mantas realizāciju un iegūto līdzekļu sadalīšanu starp kreditoriem likumā noteiktā kārtībā.[footnoteRef:32] Tādējādi viens no administratora pienākumiem ir parādnieka mantas novērtēšana[footnoteRef:33] un realizēšana (pārdošana)[footnoteRef:34], lai iegūtu naudas līdzekļus kreditoru prasījumu segšanai[footnoteRef:35]. [32:  Skatīt arī Maksātnespējas kontroles dienesta informatīvo materiālu efektīvai rīcībai ar parādnieka mantu. Pieejams: https://www.mkd.gov.lv/lv/informativie-materiali#informativs-materials-efektivai-ricibai-ar-paradnieka-mantu]  [33:  Maksātnespējas likuma 65. panta 2., 11. punkts.]  [34:  Maksātnespējas likuma 67. panta pirmās daļas 1. punkts, 20. nodaļa.]  [35:  Maksātnespējas likuma 4. panta pirmā daļa.] 

Tā kā administratora pamatuzdevums ir maksātnespējas procesa efektīvas un likumīgas norises nodrošināšana,[footnoteRef:36] administratoram primāri ir jābūt lojālam pret likumu. Lai arī administratoram ir arī lojalitātes pienākums pret kreditoriem un arī parādnieku, tomēr šī lojalitāte nevar būt pārāka pār lojalitāti pret procesa likumību.[footnoteRef:37] Tādējādi administratora sadarbībai ar parādnieka pārstāvjiem un kreditoriem ir jābūt likumīgai un konstruktīvai. [36:  Maksātnespējas likuma 26. panta otrā daļa.]  [37:  Augstākās tiesas Civillietu departamenta 2018. gada 24. maija lēmums lietā Nr. SKC-618/2018.] 

Izvēloties konkrēto tiesisko līdzekli, administrators uzņemas risku (atbildību) segt ar to parādniekam nodarītos zaudējumus.[footnoteRef:38] [38:  Maksātnespējas likuma 29. panta pirmā daļa.] 

Savukārt Maksātnespējas kontroles dienests atbilstoši Maksātnespējas likumā noteiktām pilnvarām, nepieņemot lēmumu pēc būtības administratora vietā, ir tiesīgs pārbaudīt, vai administrators, pieņemot konkrētu lēmumu, ir visaptveroši izvērtējis visu viņa rīcībā esošo informāciju un lietas apstākļus, un spēj to pamatot.[footnoteRef:39] [39:  Skatīt, piemēram, Rīgas pilsētas Pārdaugavas tiesas 2021. gada 31. aprīļa spriedumu lietā Nr. C68347621.] 

[9.3] Par Administratora rīcību, grozot mantas pārdošanas veidu, norādāms turpmākais.
Administratoram ir tiesības grozīt mantas pārdošanas plānu[footnoteRef:40], ja konstatēti jauni apstākļi vai mainās administratora secinājumi par iepriekš izvērtētajiem apstākļiem. Grozījumi ir saskaņojami ar kreditoriem.[footnoteRef:41]  [40:  Maksātnespējas likuma 113. panta septītā daļa.]  [41:  Maksātnespējas likuma 113. panta trešā un ceturtā daļa.] 

Administrators Precizētajā plānā grozīja mantas atsavināšanas kārtību, paredzot mantas pārdošanu izsolē iepriekš noteiktās pārdošanas bez izsoles vietā.
1. Kreditora ieskatā mantas pārdošanas veids ir grozīts bez tiesiska pamata.
[9.3.1] Sākotnējā plānā norādīts, ka Administrators plāno pārdot Ieķīlāto mantu kā lietu kopību par brīvu cenu, kas nav mazāka par 1 euro. Sludinājumu par Ieķīlātās mantas pārdošanu plānots ievietot biedrības "Latvijas Maksātnespējas procesa administratoru asociācija" interneta vietnes sludinājumu sadaļā.
Tā kā Administrators iebildumus vai priekšlikumus par Sākotnējo plānu nesaņēma, uzskatāms, ka tas bija saskaņots[footnoteRef:42].  [42:  Maksātnespējas likuma 113. panta trešā un piektā daļa.] 

Administrators pirms sludinājumu par Ieķīlātās mantas pārdošanu 2025. gada 26. novembrī nosūtīja nodrošinātajiem kreditoriem: 1. Kreditoram un 2. Kreditoram, vēstuli, kurā lūdza dzēst komercķīlas. Administratora ieskatā, lai īstenotu Parādniekam piederošās mantas atsavināšanu, ir nepieciešama komercķīlu dzēšana.
1. Kreditors 2025. gada 19. decembra atbildes vēstulē norādīja, ka nesaskata pamatu komercķīlas dzēšanai. Gadījumā, ja 1. Kreditors izpildītu Administratora lūgumu un dzēstu komercķīlas, 1. Kreditors vairs neatbilstu nodrošinātā kreditora statusam Maksātnespējas likuma 7. panta[footnoteRef:43] izpratnē. [43:  Nodrošinātais kreditors ir kreditors, kura prasījuma tiesības pret parādnieku vai trešo personu ir nodrošinātas ar komercķīlu, zemesgrāmatā vai kuģu reģistrā reģistrētu hipotēku uz parādnieka mantu. Nodrošinātais kreditors ir tiesīgs jebkurā procesa stadijā pilnībā vai daļēji atteikties no prasījuma tiesību nodrošinājuma, izdarot attiecīgus grozījumus publiskajos reģistros.] 

Vienlaikus 1. Kreditors minētajā vēstulē izteica viedokli par Ieķīlātās mantas pārdošanu. 1. Kreditors vēstulē norāda, ka, ņemot vērā Parādnieka komercdarbības un mantas specifiku, ir paredzams, ka par mantas iegādi interesi varētu izrādīt visai ierobežots personu loks. Tāpat vēstulē norādīts: [..] Domājams, ka visu kreditoru kopuma interesēs būtu tas, ka piedāvājumi tiktu iesniegti un reģistrēti atklātā un izsekojamā procedūrā, līdzīgi kā tas būtu gadījumā, ja ieķīlātās mantas pārdošana notiktu, rīkojot elektronisku izsoli. [..] Gadījumā, ja tomēr Parādnieka ieķīlātās mantas pārdošana bez izsoles nedod kreditoru kopuma interesēm atbilstošus rezultātus, Kreditors lūdz Administratoru apsvērt iespēju pārdot Parādnieka ieķīlāto mantu ar izsoles starpniecību, kā to vispārīgi paredz Maksātnespējas likuma 116. panta otrā daļa.
Katrā ziņā Kreditors lūdz Administratoru nepieņemt kuru katru augstākās cenas piedāvājumu, neatkarīgi no cenas apmēra, un vispirms informēt kreditorus un konsultēties ar tiem par iespējami labāko turpmāko rīcības plānu.
Administrators 2026. gada 2. februāra vēstulē informēja nodrošinātos kreditorus, ka, lai izslēgtu jebkādas šaubas par Parādniekam piederošās mantas atsavināšanas procesa caurskatāmību, Administrators plāno pārdot Parādnieka mantu izsolē[footnoteRef:44]. Vienlaikus Administrators aicināja finansēt Parādnieka mantas novērtējuma sagatavošanu. Tāpat Administrators informēja, ka gadījumā, ja nesaņems nevienu finansēšanas piedāvājumu, Administrators Ieķīlātās mantas vērtību noteikts pēc saviem ieskatiem. [44:  Maksātnespējas likuma 116. pants.] 

Saskaņā ar Administratora sniegtajiem paskaidrojumiem Administrators nesaņēma nodrošināto kreditoru piedāvājumus finansēt Parādnieka mantas novērtēšanu[footnoteRef:45].  [45:  Neizriet arī no ierakstiem Elektroniskajā maksātnespējas uzskaites sistēmā.] 

1. Kreditors 2026. gada 11. februāra vēstulē Administratoru informēja, ka tam nav konceptuālu iebildumu arī pret mantas pārdošanu bez izsoles, ja pārdošanas nosacījumi ir pienācīgi izsvērti, pārdošanas process ir pārskatāms un nodrošina kreditoru kopuma interesēm pēc iespējas labāka rezultāta sasniegšanu. Vienlaikus 1. Kreditors, neiebilstot pret to, ka Ieķīlātās mantas novērtējumu veic Administrators, norādīja uz veicamajām darbībām, lai veicinātu vispusīgāku un precīzāku Ieķīlātās mantas novērtējumu.
Administrators 2026. gada 9. martā sagatavoja Precizēto plānu, kurā norādīts, ka Ieķīlātas manta tiks pārdota izsolē atbilstoši Maksātnespējas likuma 116. pantā noteiktajam. Papildus Administrators darīja zināmu, ka informatīvais ziņojums par izsoles norisi tiks nosūtīts nozares uzņēmumu asociācijām ar lūgumu izplatīt attiecīgo informāciju potenciāli ieinteresētajiem nozarē strādājošiem uzņēmumiem.
1. Kreditors 2026. gada 20. martā iebilda pret Ieķīlātās mantas pārdošanas veidu. 1. Kreditora ieskatā, ja izsoles rezultāts izradās kreditoru interesēm neatbilstošs, Administrators un kreditori to nevar ietekmēt. Pārdodot mantu bez izsoles, Administratoram un kreditoriem saglabājas iespēja izvērtēt, vai saņemtie cenu piedāvājumi ir atbilstoši kreditoru interesēm un pieņemami.
Administrators Atbildē[footnoteRef:46] 1. Kreditoram paskaidroja: [..] Lai nesarežģītu, nesadārdzinātu, nepamatoti nepaildzinātu un nepakļautu Sabiedrībai piederošās ieķīlātās mantas pārdošanu atkarīgu no viena kreditora subjektīva gribas izteikuma, tomēr tai pat laikā šo pārdošanu nodrošinātu atklātu un atbilstošu likumam, nevis nestandarta risinājumiem, kuri netiek tiesiski regulēti, Administrators precizēja Sabiedrības mantas pārdošanas plānu, kurā paredzēts, ka Sabiedrības ieķīlātā manta tiks pārdota izsolē. [46:  Atbilde sagatavota pēc Sūdzības saņemšanas. Vienlaikus secināms, ka Administrators Atbildi uz iebildumiem sniedzis savlaicīgi, tas ir, desmit darbdienu laikā.] 

Savukārt Paskaidrojumos Administrators norāda, ka 1. Kreditors kļūdaini iztulko Maksātnespējas likuma normu[footnoteRef:47], kas paredz vienošanos par mantas pārdošanas veidu ar nodrošināto kreditoru. Administrators, izvērtējot Parādnieka maksātnespējas procesa norises apstākļus, secināja, ka vienošanās ar nodrošinātajiem kreditoriem par mantas pārdošanas bez izsoles tomēr nav panākta un praktiski nav iespējama. [47:  Maksātnespējas likuma 116. panta otrā daļa.] 

[9.3.2] Izvēloties mantas pārdošanas veidu, administratoram ir jāizvērtē parādnieka mantas pārdošanas iespējas un jāspēj pamatot izvēlētā parādnieka mantas pārdošanas veida[footnoteRef:48] priekšrocības. Tāpat administratoram jāizvēlas tāds mantas pārdošanas modelis, lai kreditoru prasījumu apmierināšanai būtu novirzāmi līdzekļi pēc iespējas lielākā apmērā.[footnoteRef:49] [48:  Maksātnespējas likuma 111. panta ceturtā daļa.]  [49:  Maksātnespējas likuma 111. panta otrā daļa.] 

Maksātnespējas kontroles dienests kā uzraugošā institūcija nav tiesīgs noteikt, kādā veidā ir pārdodama parādnieka manta un kāds ir tās novērtējums. Proti, Maksātnespējas kontroles dienests nav tiesīgs administratora vietā pieņemt lēmumu.
Maksātnespējas kontroles dienestam kā uzraugošai institūcijai ir tiesības izvērtēt, vai administrators, izvēloties konkrēto tiesisko risinājumu, ir izvērtējis visu viņa rīcībā esošo informāciju un spēj to pamatot ar šīs izvērtēšanas rezultātā konstatētajiem faktiem un argumentiem, kā arī lietderības apsvērumiem konkrētā maksātnespējas procesa kontekstā. Tāpat Maksātnespējas kontroles dienests var vērtēt, vai administratora kā profesionāla jurista rīcība nav absolūtā pretrunā ar tiesisko regulējumu. [footnoteRef:50] [50:  Skatīt, piemēram, Rīgas pilsētas Pārdaugavas tiesas 2021. gada 31. aprīļa spriedumu lietā Nr. C68347621.] 

Saskaņā ar Administratora sniegtajiem paskaidrojumiem Administrators ir izvēlējies pārdot Ieķīlāto mantu izsolē, lai nodrošinātu mantas pārdošanas atklātību un atbilstību likumam. Savus apsvērumus Administrators ir norādījis 2026. gada 2. februāra vēstulē, ka adresēta nodrošinātajiem kreditoriem. Administrators norādīja: [..] Lai izslēgtu jebkādas šaubas par Sabiedrībai piederošās mantas atsavināšanas procesa caurskatāmību [..].
Nodrošinātā manta ir pārdodama izsoles kārtībā, savukārt privāttiesiski (bez Civilprocesa likumā noteiktās piespiedu izsoles) – tikai tad, ja tam piekrīt nodrošinātais kreditors, jo apmierinājumu no pārdotās ieķīlātās parādnieka mantas vispirms saņem nodrošinātais kreditors. Vienlaikus, rīkojoties ar nodrošināto mantu, administratoram ir pienākums ņemt vērā arī nenodrošināto kreditoru intereses.[footnoteRef:51] Proti, manta ir pārdodama par iespējami augstāko cenu. [51:  Maksātnespējas likuma 116. panta ceturtajā daļā ir noteikts, ka gadījumā, ja, pārdodot ieķīlāto parādnieka mantu, saņemta naudas summa, kas pārsniedz nodrošinātā kreditora prasījumus un izsoles izdevumus, šie naudas līdzekļi ieskaitāmi parādnieka mantā, ar kuru apmierināmi citu kreditoru prasījumi.] 

Maksātnespējas procesu vada administrators, uzņemoties atbildību par procesa likumību un efektivitāti, kā arī atbildību segt zaudējumus, kas radušies administratora vainas dēļ (skatīt arī šā lēmuma 9.2. punktu). Līdz ar to Maksātnespējas likums neuzliek administratoram pienākumu automātiski ņemt vērā visus kreditoru iebildumus.
Kreditoru informēšanas[footnoteRef:52] mērķis ir dot administratoram iespēju izvērtēt kreditoru iebildumus[footnoteRef:53] pirms lēmuma pieņemšanas, tādējādi nodrošinot, ka, pieņemot lēmumu, ir izvērtēti visi lēmuma pareizības ietekmējošie apstākļi. Savukārt kreditori, saņemot informāciju par administratora plānotajām darbībām, var izvērtēt maksātnespējas procesa turpmāko norisi un iespējamos riskus. [52:  Maksātnespējas likuma 81. pants.]  [53:  Maksātnespējas likuma 113. panta trešā daļa, 82. pants.] 

Tāpat administratoram nav imperatīva pienākuma piekrist nodrošinātā kreditora vēlmei, lai ieķīlātā manta tiktu pārdota bez izsoles. Proti, ja nodrošinātais kreditors nav vienojies ar administratoru par mantas pārdošanu bez izsoles, ieķīlātā manta ir pārdodama izsolē Civilprocesa likumā noteiktajā kārtībā.[footnoteRef:54]  [54:  Maksātnespējas likuma 116. panta otrā daļa.] 

Nav strīda, ka mantas pārdošana publiskā izsolē (elektronisko izsoļu vietnē) ir atklātākais un caurskatāmākais mantas pārdošanas veids.[footnoteRef:55] Caurskatāmības principa galvenais mērķis ir garantēt, ka nepastāv favorītisma un patvaļības risks, kā arī kontrolēt mantas pārdošanas procedūras objektivitāti. [55:  Skatīt, piemēram, Likumprojekta "Grozījumi Civilprocesa likumā" sākotnējās ietekmes novērtējuma ziņojums (anotācija). Pieejams: https://titania.saeima.lv/LIVS12/SaeimaLIVS12.nsf/0/4B685C1B61FC81DBC2257E00002A9C99?OpenDocument] 

Papildus vēršama uzmanība, ka neviens kreditors nedrīkst tikt ierobežots tiesībās piedalīties un konkurēt ar administratora apzinātajiem potenciālajiem pircējiem, izsakot savu cenu par atsavināmās mantas pirkšanu.[footnoteRef:56] Proti, kreditors nav ierobežots piedalīties izsolē. [56:  Skatīt arī Maksātnespējas kontroles dienesta informatīvo materiālu efektīvai rīcībai ar parādnieka mantu. Pieejams: https://www.mkd.gov.lv/lv/informativie-materiali#informativs-materials-efektivai-ricibai-ar-paradnieka-mantu] 

Izvērtējot minēto, Maksātnespējas kontroles dienestam šā lēmuma pieņemšanas brīdī nav pamata apšaubīt, ka Administrators, lemjot par rīcību Parādnieka maksātnespējas procesā, ir izvērtējis visu viņas rīcībā esošo informāciju un lietas apstākļus. Proti, Administrators ir izvēlējies atklātāko un caurskatāmāko mantas pārdošanas veidu, kā arī spēj pamatot savu izvēli pārdot Ieķīlāto mantu izsolē. Līdz ar to Sūdzība ar tās papildinājumiem šajā daļā ir noraidāma.
[9.4] Par Administratora rīcību, neiegūstot mantas novērtēšanai nepieciešamo informāciju, norādāms turpmākais.
Sūdzībā norādīts, ka Administrators nav ieguvis visas iespējamās aktuālās ziņas, lai novērtētu Ieķīlāto mantu. 
Saskaņā ar Administratora sniegtajiem paskaidrojumiem un Elektroniskajā maksātnespējas uzskaites sistēmā pieejamām ziņām Administrators ir lūdzis un saņēmis ziņas no Tīkliem, kā arī Parādnieka pārstāvja paskaidrojumus.[footnoteRef:57] [57:  Sākotnējā plānā ir norādes, ka Administratora rīcībā ir Tīklu 2024. gada pārskati. Savukārt Precizētajā plānā ir norādes par Administratora rīcībā esošajiem Parādnieka pārstāvja paskaidrojumiem par Tīklu bilancēs uzskaitītajiem pamatlīdzekļiem. Šā lēmuma sagatavošanas brīdī Administratora rīcībā ir arī Tīklu 2025. gada pārskati.] 

Maksātnespējas kontroles dienestam šā lēmuma sagatavošanas brīdī nav pamata Administratora rīcībā, cenšoties noskaidrot visas iespējamās ziņas par Tīklu kapitāla daļu un Staciju vērtību, atzīt pārkāpumu (skatīt arī šā lēmuma 9.5. punktu). Proti, Administrators ir veicis aktīvas darbības, lai saņemtu ziņas par Ieķīlātās mantas vērtību. Līdz ar to secināms, ka Sūdzība šajā daļā ir noraidāma.
[9.5] Par Administratora rīcību, nosakot izsoles sākumcenu, piemērojot mantas novērtēšanā 90% samazinājumu, norādāms turpmākais.
Kustamas mantas izsoles gadījumā, atšķirībā no nekustamā īpašuma izsoles, sertificēta vērtētāja mantas novērtējums nav obligāts. Proti, kustamās mantas novērtējumu var veikt pats administrators, nepieaicinot vērtētāju. Savukārt personām, kuras vēlas piedalīties izsolē, ir tiesības pārliecināties par kustamās mantas pārdošanas cenas atbilstību.
[9.5.1] 1. Kreditora ieskatā Administrators ir noteicis pārāk zemu izsoles sākumcenu. 1. Kreditors Sūdzībā atsaucas uz Civilprocesa likuma 580.4 pantu, kas reglamentē kapitāla daļu pārdošanas kārtību. Proti, pamatkapitāla daļu vai akciju vai paju piespiedu pārdošanas vērtību nosaka tiesu izpildītājs, bet ne zemāku par pamatkapitāla daļas vai akcijas vai pajas nominālvērtību.
1. Kreditora ieskatā Ieķīlātās mantas izsoles sākumcena būtu nosakāma ne mazāka par 929 524,80 euro, kas veidojas no Tīklu kapitāla daļu nominālvērtības kopsummas 900 000 euro un 10% (29 524,80 euro) no Parādnieka prasījumu tiesību pret Tīkliem summas (295 248 euro).
Savukārt Administrators Ieķīlātās mantas vērtību noteica par pamatu ņemot Tīklu mantisko stāvokli, tostarp tiem piederošo Staciju vērtību.
Administrators Precizētajā plānā norāda, ka, lai atsavināšanas nolūkam noteiktu mantas kopības vērtību, nav lietderīgi vadīties no Tīklu bilanču vērtības, jo tās nesniedz objektīvu priekšstatu par tiem piederošo aktīvu ekonomisko vērtību. Tas savukārt var nesekmēt to atsavināšanu par atbilstošu cenu. Tāpēc Administrators Ieķīlātās mantas novērtēšanā un atsavināšanas vērtības noteikšanā par pamatu ņēma Tīkliem piederošo Staciju iegādes vērtību summu jeb 4 607 086,09 euro, kas, ievērojot Staciju vecumu un Tīklu kopējās saistības, tika samazināta par 90%.
Līdz ar to Administrators noteica, ka Ieķīlātās mantas vērtība jeb izsoles sākumcena ir 460 700 euro.
[9.5.2] No Tīklu publiski pieejamiem finanšu radītājiem par 2022., 2023., 2024. gadu izriet, ka to saimnieciskā darbība rezultējas ar zaudējumiem. Arī 2025. gads noslēgts ar zaudējumiem.
[9.5.3] Vēršama uzmanība, ka Maksātnespējas kontroles dienests neizšķir strīdus[footnoteRef:58], kas saistīti ar materiāltiesisko iznākumu. Turklāt Maksātnespējas kontroles dienesta un tiesas kompetence ir skaidri nodalīta attiecībā uz kārtību, kādā tiek izskatītas sūdzības par izsoles, kas sevī ietver izsoles sākumcenas noteikšanu, tiesiskumu. Proti, sūdzības par izsoles norisi un likumību, izskatāmas tiesā.[footnoteRef:59] [58:  Maksātnespējas likuma 176. panta trešā daļa.]  [59:  Civilprocesa likuma 363.14 pirmās daļas 4. punkts, 591. pants, 613. panta ceturtā daļa, 617. pants.] 

Tiesa atzīst izsoli par spēkā neesošu, ja tiesu izpildītājs (maksātnespējas procesa gadījumā administrators[footnoteRef:60]) pieļāvis ļaunprātības. Līdz ar to tiesas, nevis Maksātnespējas kontroles dienesta, kompetencē ir lemt par notikušās izsoles likumību, tostarp izsoles sākumcenas tiesiskumu.  [60:  Saskaņā ar Maksātnespējas likuma 115. panta trešo daļu Civilprocesa likumā noteiktās tiesu izpildītāja darbības saistībā ar parādnieka mantas izsoli veic administrators.] 

Civilprocesa likuma 591. pants paredz kustamas mantas izsoles atzīšanu par spēkā neesošu. Un, lai gan Civilprocesa likums neparedz kustamas mantas izsoles akta apstiprināšanu tiesā, tas neliedz izmantot Civilprocesa likuma 591. pantā paredzētās tiesības arī maksātnespējas procesā. Šādas normas neesamība uzskatāma par neapzinātu likuma robu, kas ir aizpildāms tiesību tālākveidošanas ceļā, vadoties no tiesību institūtu mērķiem un pamatprincipiem.[footnoteRef:61] [61:  Senāta 2017. gada 16. jūnija lēmums lietā Nr. SKC-1383/2017, C12395516.] 

Turklāt, ja manta tiek pārdota publiskā izsolē, izsoles dalībnieki veic solīšanu un pārsolīšanu. Līdz ar to izsoles sākumcena pirmšķietami neietekmē izsoles rezultātu. Pārdodamās mantas faktiskā piespiedu pārdošanas vērtība veidojas izsolē. Izsoles procesā izsoles vadītājs noskaidro to augstāko summu, kuru potenciālais pircējs ir gatavs maksāt konkrētā brīdī.[footnoteRef:62] [62:  Skatīt, piemēram, Rīgas apgabaltiesas 2017. gada 6. septembra spriedumu lietā Nr. C30603415, CA-1002-17.] 

Papildus vēršama uzmanība, ka pārmērīgi augstas izsoles sākumcenas noteikšana, kā arī ar to tieši saistītā paaugstinātā izsoles dalības nodrošinājuma iemaksa[footnoteRef:63] var radīt nesamērīgu finansiālu slogu potenciālajiem izsoles dalībniekiem. Tādējādi, samazinot (ierobežojot) personu loku, kuras spēj vai ir gatavas piedalīties izsolē. Kas secīgi negatīvi ietekmē konkurences līmeni izsolē. [63:  Civilprocesa likuma 584.1 pants.] 

Maksātnespējas kontroles dienesta rīcībā šā lēmuma sagatavošanas brīdī nav nepārprotamu pierādījumu, kas apliecinātu, ka Ieķīlātās mantas vērtība ir augstāka, nekā Precizētajā plānā norādītā vērtība. Proti, nav nepārprotamu pierādījumu, kas apliecinātu, ka Ieķīlāto mantu ir iespējams pārdot dārgāk.
Turklāt administrators, izvēloties konkrēto tiesisko līdzekli, tostarp mantas pārdošanas cenu, uzņemas atbildību segt iespējamos zaudējumus, kas viņa vainas dēļ nodarīti valstij, parādniekam, kreditoriem vai citām personām.[footnoteRef:64] [64:  Maksātnespējas likuma 29. panta pirmā daļa.] 

Ievērojot minēto, Maksātnespējas kontroles dienestam šā lēmuma pieņemšanas brīdī nav pamata Administratora rīcībā atzīt pārkāpumu. Līdz ar to Sūdzība ar tās papildinājumiem šajā daļā ir noraidāma.
[9.6] Par Sūdzībā un tās papildinājumos izteiktajām šaubām par Administratora objektivitāti Parādnieka maksātnespējas procesā norādāms turpmāk minētais.
Lai maksātnespējas procesa norise būtu efektīva un likumīga, ir nepieciešama maksātnespējas procesā iesaistīto personu savstarpēja likumiska un konstruktīva sadarbība.
Maksātnespējas procesā iesaistīto personu un administratora viedokļi par veicamajām darbībām un nodomiem var atšķirties saistībā ar subjektīvo izpratni. Minētais attiecināms arī uz informācijas pieprasījumiem un sniegto atbilžu pietiekamību.
Savukārt viedokļu atšķirība vēl nav pamats, lai administratora rīcībā atzītu pārkāpumu.
Maksātnespējas kontroles dienesta rīcībā nav nepārprotamu pierādījumu, kas apliecinātu Administratora nodomu rīkoties Pārstāvja interesēs un sašaurināt potenciālo pircēju loku vai mērķtiecīgu citu potenciālo pircēju izslēgšanu no mantas atsavināšanas procesa. Turklāt 1. Kreditoram, aktīvi iesaistoties Parādnieka maksātnespējas procesa norisē, arī ir tiesības informēt iespējamos Ieķīlātās mantas pircējus par Administratora izsludinātās izsoles norisi, tādējādi veicinot konkurenci izsolē.
[9.6.1] Par Administratora lūgumu dzēst komercķīlas pirms Ieķīlātās mantas pārdošanas norādāms turpmākais.
Nenoliedzami nodrošinātais kreditors, dzēšot komercķīlu pirms par nodrošinājumu kalpojošās mantas pārdošanas, zaudē nodrošinātā kreditora statusu. Proti, nodrošinātais kreditors tādējādi labprātīgi atsakās no nodrošinātā kreditora statusa[footnoteRef:65] un tiesībām prioritārā kārtībā saņemt naudas līdzekļus no ieķīlātās mantas pārdošanas.[footnoteRef:66] [65:  Maksātnespējas likuma 7. panta otrā daļa.]  [66:  Maksātnespējas likuma 116. panta sestā daļa.] 

Minētais varētu liecināt par Administratora vēlmi izslēgt 1. Kreditoru no Parādnieka maksātnespējas procesa nodrošināto kreditoru saraksta. Tomēr vienlaikus atzīstams, ka šādu lūgumu Administrators nosūtīja abiem nodrošinātajiem kreditoriem. Proti, šāds aicinājums ir izteikts arī 2. Kreditoram.
Papildus vēršama uzmanība, ka likumdevējs ir paredzējis noteiktu kārtību administratora rīcības un lēmumu pārsūdzēšanai un termiņu sūdzību iesniegšanai, lai tādējādi nodrošinātu tiesisko noteiktību.
Sūdzība par savu likumisko tiesību aizskārumu Maksātnespējas kontroles dienestā iesniedzama triju mēnešu laikā no dienas, kad konstatēta administratora rīcība, ar kuru aizskartas parādnieka pārstāvja tiesības.[footnoteRef:67] [67:  Maksātnespējas likuma 176. panta otrā daļa.] 

Ievērojot minēto, iesniedzot Sūdzību 2026. gada 25. martā, 1. Kreditors ir nokavējis Maksātnespējas likuma 176. panta otrajā daļā noteikto trīs mēnešu sūdzības iesniegšanas termiņu Sūdzības daļā par Administratora izteikto lūgumu dzēst komercķīlas.
[9.6.2] Maksātnespējas likuma 20. panta pirmajā daļā ir noteikti ierobežojumi administratora pienākumu pildīšanai. Administrators pienākumus konkrētajā maksātnespējas procesā nevar uzņemties, ja administrators ir personiski ieinteresēts juridiskās personas maksātnespējas procesa lietā vai fiziskās personas maksātnespējas procesa lietā vai ir citi apstākļi, kas rada pamatotas šaubas par viņa objektivitāti.[footnoteRef:68] [68:  Maksātnespējas likuma 20. panta pirmās daļas 7. punkts.] 

Maksātnespējas likuma 20. panta pirmās daļas 7. punkta jēdziena "apstākļi, kas rada pamatotas šaubas par administratora objektivitāti" novērtējums vienmēr ir subjektīvs novērtējums, taču tam jābalstās uz objektīviem, saskaņā ar pierādījumiem konstatētiem faktiem.[footnoteRef:69] [69:  Augstākās tiesas Civillietu departamenta 2016. gada 18. augusta lēmuma lietā Nr. C29392415.] 

Lai konstatētu objektivitātes un neatkarības trūkumu, pietiek ar pamatotām šaubām. Taču šīm šaubām jābūt pamatotām, nevis pirmšķietamām. Savukārt, lai pirmšķietamas šaubas kļūtu par pamatotām, tās jāpamato līdz saprātīgas, pamatotas ticamības pakāpei.[footnoteRef:70] [70:  Skatīt Satversmes tiesa spriedumu lietā Nr. 2004-10-01, kur ir atsauces uz Eiropas Cilvēktiesību tiesas praksi.] 

Maksātnespējas kontroles dienesta rīcībā šā lēmuma sagatavošanas brīdī nav pierādījumu, kas nepārprotami apliecinātu Administratora objektivitātes trūkumu. Savukārt viedokļu nesakritība vēl nav pamats, lai Administratora rīcībā atzītu pārkāpumu un neobjektivitāti.
Ievērojot minēto, Maksātnespējas kontroles dienestam šā lēmuma sagatavošanas brīdī nav pamata secināt, ka Administrators Parādnieka maksātnespējas procesā ir neobjektīvs vai uzskatāms par personiski ieinteresētu Parādnieka maksātnespējas procesā.
Izvērtējot minēto, secināms, ka Sūdzība ar tās papildinājumiem šajā daļā ir noraidāma.
[10] Papildus Maksātnespējas kontroles dienests vērš uzmanību uz 1. Kreditora tiesībām saņemt ziņas par Parādnieka maksātnespējas procesa norisi.
Administratora pienākums ir sniegt informāciju jebkurai personai, kuras interešu ievērošanai šāda informācija ir nepieciešama, tādējādi nodrošinot maksātnespējas procesa caurskatāmību.[footnoteRef:71] [71:  Maksātnespējas likuma 26. panta trešās daļas 2. punkts, 6. panta 7. punkts.] 

Kreditoru informēšana, ievērojot Maksātnespējas likumā nostiprināto atklātības principu[footnoteRef:72] un kreditoru informēšanas pienākumu[footnoteRef:73], nodrošina procesa caurskatāmību un uzticamību administratora veiktajām un plānotajām darbībām, kā arī dod iespēju kreditoriem sniegt atgriezenisko saiti, izteikt iebildumus.[footnoteRef:74] [72:  Maksātnespējas likuma 6. panta 7. punkts.]  [73:  Maksātnespējas likuma 81. pants.]  [74:  Maksātnespējas likuma 82. pants.] 

Proti, lai maksātnespējas procesa norise būtu efektīva un likumīga, ir nepieciešama maksātnespējas procesā iesaistīto personu savstarpēja likumiska un konstruktīva sadarbība. [footnoteRef:75] [75:  Skatīt arī Maksātnespējas kontroles dienesta informatīvo materiālu par atklātības principa nodrošināšanu maksātnespējas procesā. Pieejams: https://www.mkd.gov.lv/lv/informativie-materiali#informativs-materials-par-atklatibas-principa-nodrosinasanu-maksatnespejas-procesa] 

Maksātnespējas likumā ir paredzēta kārtība, kas ļauj kreditoriem aktīvi iesaistīties maksātnespējas procesā, lūdzot administratoram sniegt ziņas par maksātnespējas procesa norisi.[footnoteRef:76] Līdz ar to kreditors var vērsties pie administratora ar informācijas pieprasījumu, norādot kādu informāciju vēlas saņemt. Turklāt maksātnespējas procesā iesaistītās personas, aizsargājot savas intereses, ir tiesīgas pārliecināties par administratora rīcības likumību un efektivitāti, pieprasot informāciju un sniedzot iebildumus[footnoteRef:77].  [76:  Maksātnespējas likuma 26. panta trešās daļas 2. punkts.]  [77:  Maksātnespējas likuma 82. pants.] 

Administrators savā prakses vai parādnieka atrašanās vietā kārto juridiskās personas maksātnespējas procesa un fiziskās personas maksātnespējas procesa lietu, kurā iekļauj visu ar juridiskās personas maksātnespējas procesu un fiziskās personas maksātnespējas procesu saistīto informāciju un dokumentus, kā arī sastāda attiecīgā procesa lietā esošo dokumentu sarakstu.[footnoteRef:78] [78:  Maksātnespējas likuma 26. panta sestā daļa.] 

Kreditoriem[footnoteRef:79] ir tiesības pieprasīt administratora darbības revīziju konkrētajā maksātnespējas procesā.[footnoteRef:80] [79:  Kreditoru, kuri pārstāv ne mazāk kā 25 procentus no atzīto pamatprasījumu summas nodrošināto vai nenodrošināto kreditoru grupā.]  [80:  Maksātnespējas likuma 85.1 pants.] 

No minētajām tiesību normām izriet, ka administratoram ir jābūt gatavam nodrošināt kreditoriem iespēju iepazīties ar visu maksātnespējas procesa lietu, ja vien nav pamats uzskatīt, ka atsevišķu lietā ietilpstošo ziņu sniegšana varētu kaitēt parādnieka vai kreditoru likumīgajām interesēm.
[11] Vienlaikus Maksātnespējas kontroles dienests dara zināmu, ka Sūdzībā sniegtā informācija tiek ņemta vērā un tā nepieciešamības gadījumā tiks izmantota, veicot Administratores uzraudzību. Tāpat Maksātnespējas kontroles dienests vērš uzmanību, ka lēmuma pieņemšana, izskatot sūdzību, neierobežo Maksātnespējas kontroles dienestu veikt uzraudzību un izdarīt citus secinājumus, noskaidrojot papildu informāciju.
[12] Izvērtējot minēto un pamatojoties uz norādītajām tiesību normām, kā arī Maksātnespējas likuma 174.1 panta 2. punktu, 175. panta pirmās daļas 2. punktu, 176. panta pirmo, otro un trešo daļu,

nolēmu:

/"Nosaukums A"/ 2026. gada 25. marta sūdzību un tās 2026. gada 13. aprīļa papildinājumus par maksātnespējas procesa administratora /Administrators/, /amata apliecības numurs/, rīcību /SIA "Nosaukums B"/, /reģistrācijas numurs/, maksātnespējas procesā noraidīt.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

